Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/290 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/290\neun den, prizonier, (15) a-enep pehini prinsed ar veleien ha re ancien ar Judevien ho deuz douget clem pa oann en Jerusalem, o c’houlen ma vije condaonet. (16) Respontet em euz dezhe n’ema ket ar c’hiz e-touez ar Romaned da livra eun den d’ar maro, ken n’hen deve bet an hini a zo tamallet he damallerien a-zirazhan, ha ken n’hen deve bet al liberte d’en em zifen euz ar pez a damaller dezhan. (17) Goude eta ma’z int bet en em assamblet aman, heb nep dale an deiz varlerc’h, ec’h azeziz var an dribunal, hag e roiz urz da zigas an den-ze. (18) Ar re hen tamalle, o veza en em brezantet, n’ho deuz douget en he enep hini e-bed euz ar c’hlemmou a zonjen. (19) Mes bet ho deuz ganthan eun disput-benag divarben ho relijion ho-unan, ha divarben eur Jesus maro, a gendalc’he Paol da lavaret e oa beo. (20) Hogen, evel ma oann en douetans var gement-se, e c’houlenniz diganthan ha felloud a rea dezhan mond da Jerusalem, ha beza barnet eno var an traou-ze. (21) Mes Paol o veza great appel, evit ma vije barnet he broces gant an impelaer, em euz gourc’hemenet he zerc’hel bete ma kassin anezhan da Cezar. (22) Neuze Agrippa a lavaraz da Festus : Me a garfe ive klevet an den-ze. Varc’hoas, eme Festus, e klevi anezhan.\n(23) An deiz varlerc’h eta, Agrippa ha Berenis a zeuaz gant kalz a lorc’haj, ba pa oent antreet e leac’h an audians, gant ar c’habitaned hag an dud kenta euz a gear, e oe digasset Paol dre urz Festus. (24) Neuze Festus a lavaraz : Roue Agrippa, ha c’houi holl pere a zo aman prezant ganeomp, gwelet a rit an den a-enep pehini eo deuet holl bobl ar Judevien d’am c’havoud, en Jerusalem hag aman, o crial ne oa ket gleet hen lezel pelloc’h da veva. (25) Mes, o veza kavet penaos n’hen doa great netra dign euz ar maro, ha dre ma hen deuz he-unan great appel d’an impelaer, em euz resolvet hen kas dezhan. (26) N’em euz tra sclear e-bed da scriva d’an impelaer divar he ben, rag-se em euz hen digasset dirazoc’h, ha dreist holl dirazoud, roue Agrippa, evit m’em bezo eun dra-benag da scriva, goude ma vezo bet interrojet. (27) Rag ne zeblant ket d’in e vez deread kas eur prizonier, hep merka ive ar pez a damaller dezhan.\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/290&oldid=125404 »


(Adkaset eus Priapus)\nPriapos (Πρίαπος e gregach) a oa un doue a eil renk, unan eus doueed ar frouezhusted, diwaller ar chatal, ar gwez-frouezh, liorzhoù, hag ardivink-genel ar baotred e mojennoù Hellaz kozh. Mutinus Mutunus e oa anv Priapos e mojennoù Roma.\nAnavezet mat e oa abalamour d'e vell kalc'h, bepred sonn, ma komzer hiziv eus priapelezh. E liorzhoù bras Roma e veze lakaet delwennoù koad dezhañ (anvet hermai), e koad fiez, livet e ruz, da spontañ brini, da gas kuit ar wallchañs.\nGanet e oa e Lamsakos, war lez an Hellespont, en Azia. Mab e oa da Afrodite, ha da Zionysos pe, hervez doareoù all, da Hermes, pe Adonis, pe Zeus zoken, pe Pan, hervez an oberourien.\nHervez oberourien all e oa koshoc'h, un Titan anezhañ, hag a oa bet karget gant Hera da gelenn an armoù da Ares.\nAzen[kemmañ | kemmañ ar vammenn]\nAdtapet diwar « https://br.wikipedia.org/w/index.php?title=Priapos&oldid=1763954 »\nKemmoù diwezhañ degaset d'ar bajenn-mañ d'an 20 Eos 2017, da 08:16.


Da lenn — Bannoù-heol\nPostet d'an 23/12/2016 - Pennadoù\nSkeudennaouet int gant Eric Battut, dezhañ un doare a seblant bezañ gros, a daolioù barr-livañ bras, evel evit e levrioù all. Amañ zo muioc'h a skrid, memestra, ha zoken gerioù un tamm diaesoc'h, angell, disac'hañ...\nIstor ur vignoniezh eo, etre Askelleg ar balum tev-mat ha Pesk Bihan... C'hoari a reont asambles, dispartiañ hag en em sikour... Er fin e c'hoari Askelleg gant ur strollad pesked bihan kentoc'h eget c'hoari gant unan hepken.\nBerr eo ar pennadoù, skrivet e druz. Klasel eo ar gentel, ur maligorn hag un olifant, enebourien er penn kentañ, o tont da vezañ mignoned er fin.\nUn eil lennadenn a zo posupl, pa vez sellet ouzh al loened o tostaat ouzh ur wezenn, en nec'h. Skeudennaouet int gant Eric Battut, dezhañ un doare a seblant bezañ gros, a daolioù barr-livañ bras. Troet eo al levr a ziwar embannadurioù Bayard ha moullet e Bro-Sina. Setu perak e c'heller kinnig levrioù a galite - golo kartoñs, begoù rontaet, paper cheuc'h... - evit ur priz dereat-tre.\nIstorioù kaer ar re vihanañ


Carel van Mander - Wikipedia\nPoltred Carel van Mander da 56 vloaz (engravadur gant J. Saenredam diwar Goltzius, 1604).\nCarel van Mander (miz Mae 1548 e Meulebeke - 11 a viz Gwengolo 1606 e Amsterdam), a oa ul livour hag ur skrivagner flamank. Ma n'eo ket priziet-tre a-fet livañ, ez eo brudet dreist-holl evit e zastumad buhezskridoù livourien izelvroat hag alaman ar XVvet hag ar XVIvet kantved.\n2 Het Schilder-Boeck : Levr al livourien\n2.1 Kinnig ha framm\n2.2 Buhezskridoù a gaver e Het Leven ...\nDilontegezh Scipio, 1600\nDañs al leue aour , 1602\nLiorzh ar Garantez, 1602\nKaset e voe Carel van Mander da studiañ da c'h-Gent tro-dro 1560. Ne felle ket dezhañ bezañ gwerzher lien evel e vreur, neuze e tibabas al livañ hag al lennegezh. Deskiñ a reas e Gent gant a livour Lucas de Heere etre 1564 ha 1566, ha goude-se gant Pierre Vlerick e Kortrijk hag e Tournai. Goude-se ez eas da beurzeskiñ en Italia. E Firenze e kejas gant Giorgio Vasari (1573), labourat a reas war ar murlivadurioù e Terni (1574), ha goude-se ez eas da Roma, hag eno e kejas gant ul livour flamank all, Bartholomeus Spranger e anv. Mignoned e teujont da vezañ (1574-77). Asambles e labourjont e lez Rudolf II. E 1578 e tistroas da Flandrez, hag e timezas gant Louise Buse. Bloaz goude e voe ganet ur mab.\nSkarzhet e voe eus Flandrez abalamour d'ar reuz ha d'ar vosenn, hag en em staliañ a reas gant e familh e Haarlem e 1580 e-pad ur pennadig da gentañ, ha da-vat azalek 1583. Eno e kejas gant an engraver Goltzius, al livour Cornelis van Haarlem hag ar bankour Rauwaerts. Asambles e savjont akademiezh arzoù Haarlem.\nDa gentañ e voe levezonet gant orbidouriezh Spranger. Er bloavezhioù 1590 e kemmas doare da livañ, naturalour ha rakbarok e teuas e oberennoù da vezaoñ, kazi sur diwar levezon Akademiezh Haarlem. Kermesoù a livas tro-dro 1600 hag er memes koulz en doe Frans Hals da skoliad.\nE Amsterdam e varvas e 1606. Eno e oa deuet da chom e 1604 hag er bloavezh-se ivez en doa lakaet embann al levr a lakaje anezhañ da vezañ istorour kentañ skolioù arzoù an Norzh, ouzhpenn 70 vloaz a-raok Joachim von Sandrart.\nHet Schilder-Boeck : Levr al livourien[kemmañ | kemmañ ar vammenn]\nKinnig ha framm[kemmañ | kemmañ ar vammenn]\nEmbannet gant van Mander e Amsterdam e miz Gouere 1604 hag embannet e Haarlem gant Paschier van Wesbuch e miz Kerzu 1604, anvet eo al levr Het Schilder-Boeck ("Levr al livañ'" pe "levr al livourien ") ennañ c'hwec'h testenn zisheñvel :\nPennaennoù arz uhel-tre al livañ (d'ar marc'hadour taolennoù ha dastumer Melchior Wyngtis van Middelburg) enno displegadennoù diwar-benn ar gened ;\nBuhez livourien vrudet an henamzer (d'ar marc'hadour a Amsterdam Jacques Razet), dastumad testennoù Plin gozh hag Athenaios ;\nBuhez livourien italian modern (da Varthelemy Ferreris, gwerzher ha dastumer a Leyde), diwar labourioù Giorgio Vasari (van Mander a gejas gantañ en Italia war-dro 1573) hag eñvorennoù Van Mander pa oa en Italia ;\nBuhez livourien ilurañ an Izelvroioù hag Alamagn (da zaou vreser a Haarlem, Jan Matthysz Ban ha Cornelis Gerritsz Vlasman), lodenn vrasañ al levr eo, enni 94 pennad, da lavaret eo en-dro 100 buhezskrid (a vent disheñvel) diwar-benn livourien flamank, izelvroat hag alaman an Azginivelezh ;\nDisplegadennoù diwar-benn Treuzfurmadurioù Ovidius (da Gedeon Fallet, sekretour kêr Amsterdam) ;\nTaolennadur delwennoù an henamzer (d'al livour Cornelis Ketel), an div destenn ziwezhañ o vezañ displegadennoù skeudennoù.\nEvit a sell ouzh istor an arzoù ez eo ar pevar lodenn "Buhez livourien ilurañ an Izelvroioù hag Alamagn" (Het Leven der doorluchtige Nederlandsche en Hoogh duytsche Schilders) an hini bouezusañ. Enni e kaver div lodenn : en hini gentañ (71 pennad) e vez kinniget buhez hag oberennoù an arzourien marvet a-raok ma vefe embannet al levr, en eil hini (23 fennad) e kaver displegadennoù diwar-benn livourien ne oant ket marv d'ar mare-se.\nE-pad meur a vloaz e reas van Mander enklaskoù. Damheñvel eo e levr ouzh hini Vasari (Vite livourien italia an Azginivelezh). War ar seblant e voe levezonet van Mander gant labour e vestr kentañ, Lucas de Heere e anv, hag en dije skrivet ul levr anvet Buhez livourien aet da get, ha gant Pictorum aliquot celebrium Germaniae inferioris effigies (Antwerpen, 1572) gant Dominicus Lampsonius. Ur seurt respont e oa ivez da Giorgio Vasari hag a embanne e oa oberennoù italian an Azginivelezh gwelloc'h evit kement tra a veze graet en Europa. Van Mander a felle dezhañ diskouez e oa bet dibar labour arzourien alaman, flamank hag izelvroat azalek mare ar re Gent (XVvet kantved) a-fet teknik hag a-fet mestroniañ arz ar poltrediñ ha hini ar gweledvaoù.\nBuhezskridoù a gaver e Het Leven ...[kemmañ | kemmañ ar vammenn]\nLodenn gentañ : Livourien (XVvet ha XVIvet kantved) marv a-raok 1604\nHubert van Eyck ha Jan van Eyck\nRoger de Bruges (disheñvelet, dre fazi, diouzh Rogier van der Weyden, kinniget er pennad 8)\nDiwar meur a livour, re gozh ha re vodern (Hans Sebald Beham, Lucas Cranach, Israel de Meckenen, Martin Schongauer, Hans Memling, Gerard van der Meire, Gerard Horenbout, Lievin de Witte, Lancelot Blondeel, Jean Vereycke, Gerard David, Jan Sanders van Hemessen, Jean Mandijn, Volckert Claeszoon, Jean Singher, Jean van Elburg de Gueldre, Arnould de Beer, Jean Crans, L. van Noort, Michel Gast, Pierre Bom ha Cornelis van Dalem)\nYann an Nederlandat\nles van Cleef\nHieronymus Cock ha Matthias Cock\nPieter ha Frans Pourbus gozh\nLucas van Valckenborch ha Martin van Valckenborgh\nFrançois ha Gillis Mostaert\nHenri van Steenwyck\neil lodenn : Livourien oberiant e 1604\nJan van der Straet, lesanvet Stradanus\nPierre ha Corneille De Witte\nMathieu Bril ha Paul Bril\nAdam van Noort, Joos de Momper, Frans Badens\nArzourien vev liesseurt (C. Floris, P. Moreels, Grebber, C. Claesz, Van Somer, Van der Voort, E. Krynsz, Ravensteyn, Druyvesteyn, De Mosscher, T. Ariaensz, Van der Heck, Monfort, Cluyt, J. Ariaensz et Hubert Tons)\nDibennidigezh Santez Katell (1582) - Courtrai, iliz Sant-Varzhin\nAn Dour-beuz (tro 1583) - Haarlem, Mirdi Frans Hals\nLiorzh ar Garantez - Sant-Petersbourg, mirdi ar Peniti\nGouel Maria Veurzh - Haarlem\nAzeulerezh ar vêsaerien (tro 1596-98) - Kiev\nPrezeg Sant Yann (1597) - Hannover\nAzeulerezh ar vêsaerien (eoullivadur war goad, 1598) - Haarlem, Mirdi Frans Hals\nEmziouer Sipion (1600) - Amsterdam, Rijksmuseum Amsterdam\nDañs al leue aour (1602) - Haarlem, Mirdi Frans Hals\nTresadennoù[kemmañ | kemmañ ar vammenn]\nSkrapadenn Europa (1589) - Budapest\nApollon ha Dafne (tro 1589) - Firenze\nPan ha Sirinx (tro 1589) - Firenze\nKermes (tro 1600) - Pariz, Skol vroadel an arzoù-kaer\nMadalen o vorc'hediñ - Londrez\nDen en noazh, eus a-dreñv - Amsterdam, dastumad van Regteren-Altena\nPenn ur vaouez - Haarlem, diazezadur Teyler\n↑ Carel van Mander II pe Van Mander yaouank (1579-1623) e anv, bet livour taolennoù istorel ha kartoñsour pallennoù-moger.\n↑ hervez Robert Genaille (gw.an notennoù), van Mander a stagas gant e enklaskoù e 1596-97, ha testennoù zo a skrivas azalek 1598.\nCarel van Mander, Le livre de peinture, kinnig ha notennoù gant Robert Genaille, Hermann, 1965.\nKarel Van Mander, Le Livre des peintres - Vies des plus illustres peintres des Pays-Bas et d'Allemagne, digoradur ha notennoù gant Véronique Gerard-Powell, Les Belles Lettres, , 2002, levrenn I ha II.\nAdtapet diwar « https://br.wikipedia.org/w/index.php?title=Carel_van_Mander&oldid=1950629 »\nIstorourien war an arz


Post labour Animatourien ha stajidi DABU\nDeiziadoù 24/07 --> 30/07/2022\nLec’h Ar Roc'h-Jëody (22450)\nImplijer Ti ar C'hoadoù\nKefridi Ni zo o klask war-lec'h animatourien DABU evit buheziñ ar c'hamp vakañsoù "Kaïak e Bro-Dreger", azalek ar 24 betek an 30 a viz Gouere er Roc'h-Jeody. Degemeret vo 24 bugel etre 8 ha 12 bloaz. Graet e vo kaiak goude merenn gant ar vugale : ar c’hentelioù vo kaset gant kreizenn kanoe ar Prajoù. Ar skipailh buheziñ a raio war-dro ar vuhez pemdez. Ar pal a vo lakaat ar vugale da dremen vakansoù plijus en natur. Kousket vo e teltennoù, aozet vo boued gant ar vugale, kaset vo beilhadegoù d’an noz. Pinvidik eo al lec’h : moaien vo da gas ur bern c’hoarioù en natur ha da vont da bourmen gant ar vugale e-kichen ar ster Yeodi. Implijet vo al lec’h hag ar c’hoad evit ober c’hoarioù bras tro dro d’ar C’hastell Du. Ur bern c’hoarioù diwar-benn istor al lec’h vefe da ijinañ ha da gas.\nDoare den Kasit deomp ho CV ma z'oc'h dedenet : klask a reomp tud menet da vevañ a-stroll, leun a startijenn ha plijet da gontañ ar gaoz e brezhoneg. Degemeret vo tud gant an DABU klok pe tud o tremen ar staj DABU\nGopr 50 € brut dre zevezh\nEvezhiadennoù 7 devezh labour + 1 devezh prientiñ\nMont e darempred gant Aziliz Cornec - Renerez ar c'amp ; cornecaziliz@hotmail.fr ; 06 37 57 39 36\nFichenn bet kemmet d’an 2022-06-23 10:47:25


Malteg - Wikipedia\nKomzet e : Malta\nKomzet gant : ~350 000\nYezh ofisiel e : Malta\nAkademiezh : Il-Kunsill Nazzjonali ta' l-Ilsien Malti (abaoe 2005) \nKod SIL mlt\nWikipedia e malteg.\nUr yezh semitek ar c'hreiz eus is-skourr ar yezhoù arabek eo ar malteg (malti) komzet gant tro-dro da 350 000 den en holl, dreist-holl e Malta (300 000 den e 1975) ha dre ar bed en Aostralia, Kanada, Italia, Tunizia, ar Rouantelezh Unanet hag er Stadoù-Unanet.\nUr yezh semitek an hini eo diorroet diwar yezhoù arabek ar Maghreb ha chomet eo tost struktur ar yezh ouzh hini arabeg Tunizia e meur a geñver da skouer. Ar geriadur, avat, a zo bet levezonet-don gant ar yezhoù romanek ha dreist-holl gant an italianeg.\nMalteg ar Porzh\nMalteg ar c'hornôg\nMalteg ar reter\nMalteg ar c'hreiz\nSkrivet e vez gant al lizherenneg latin, gant un nebeud lizherennoù ispisial ouzhpenn :\nGĦ talvezout a ra da hiraat ar vogalenn a-raok, a-hend all e vez distaget evel c'h brezhoneg e diwezh ur ger pe a-raok h\nĦ ħ evel c'h e brezhoneg.\nAr re vouzar a ra gant Yezh ar Sinoù Maltek.\nPajenn diwar-benn ar malteg\nMorfologiezh ar verboù e malteg (PDF)\nGeriadur malteg-saozneg war-linenn\nAdtapet diwar « https://br.wikipedia.org/w/index.php?title=Malteg&oldid=1856805 »\nKemmoù diwezhañ degaset d'ar bajenn-mañ d'an 18 Du 2019, da 05:42.


Marianne (skeudenn) - Wikipedia\nAr Frankiz o sturiañ ar bobl, livet gant Eugène Delacroix. Daoust da anv al livadur ez eur kustum da welout Marianna amañ. Abalamour d'an daolenn-se e vez techet an dud da veskañ ar Frankiz ha Marianna.\nMarianne a-drek Gérard Schivardi, maer Mailhac, bet war ar renk evit bout prezidant ar Republik c'hall e 2007\nAr banniel LGBT gall\nDiwar-benn ar skeudenn vojennel c'hall eo ar pennad-mañ. Evit anv anv-badez Marianne sellout ouzh Marianne.\nMarianne zo un anv-badez gallek, deuet diwar stagañ an anvioù gallek Marie hag Anne. Marie-Anne a gaver ivez alies. Ar re-se a oa daou anv boutin a-walc'h e-touesk ar merc'hed en XVIIIvet kantved, daou anv katolik, hini ar Werc'hez Vari hag he mamm, ha daou anv roueel dre ma oant bet anvioù meur a rouanez er rouantelezh c'hall : Marie de Médicis hag Anne d'Autriche dreist-holl, Marie-Antoinette, ivez, hep kontañ ar ribitailh priñsezed.\nEvit doare e oa stank ar merc'hed anvet Marianne e dibenn an XVIIIvet kantved e-touez ar bobl vunut, ha dreist-holl war a seblant e-touez ar merc'hed diwar ar maez deuet da labourat e kêr evel mitizhien e ti ar vourc'hizien.\nLavaret ez eus bet e oa deuet da vout un arouez republikan gant ar ganaouenn dispac'hel okitanek la Garisou de Marianno (Pareadenn Marianna) savet e 1792 gant ar barzh-kere Guillaume Lavabre, eus Puylaurens, en Tarn.\n1 Republik c'hall\nRepublik c'hall[kemmañ | kemmañ ar vammenn]\nMarianne (pe Marianna e brezhoneg nann-ofisiel) zo anv ur vaouez hag a zo bet ijinet, rak n'eus ket bet anezhi en istor, da vare an Dispac'h Gall, evit skeudenniñ ar Republik c'hall.\nDeuet eo ar c'hiz, tamm-ha-tamm, da lakaat he fenn e pep ti-kêr. Koulskoude, hervez Mellad 2 Bonreizh ar Pempvet Republik C'hall n'eus nemet un arouez ofisiel er vro, hag ar banniel triliv gall an hini eo.\nTud zo a wel enni un doare dreveziñ skeudenn gatolik ar Werc'hez Vari, hag a oa bet implijet gant an Iliz da gemer lec'h doueezed pagan kozh, an ti-kêr o vezañ un eil iliz-parrez, hag an daol a vez lakaet warni ur seurt aoter.\nSizhunieg[kemmañ | kemmañ ar vammenn]\nUr sizhunieg gallek zo anvet Marianne (sizhunieg). Embann a ra filmoù berr ivez, ha Marianne (ar republik enkorfet en ur vaouez) eo ar benntudenn anezho.\nE levr Yann-Ber Piriou Ar Mallozhioù Ruz ez eus ur varzhoneg, bet kanet gant Gilles Servat, ma trugareka ar barzh an itron Marianna eus ar pezh a ra evit tud Breizh: "Trugarez dit, Marianna dous".\n↑ La Marianne, une image libre de droits\nAdtapet diwar « https://br.wikipedia.org/w/index.php?title=Marianne_(skeudenn)&oldid=1976313 »


Ar wech kentañ ez eus eus an « Trofe BPGO – War hent Inizi ar C’huzh-heol » a laka ac’hanomp d’ober anaoudegezh gant Inizi ar C’huzh-heol gant ur pemzek podskignad bennak. Digorit frank ho […]\nGoude bezañ votet ar budjed evit 2022 (1,72 Md€) e oa bodet an 83 a guzulier·ien·ezed-rannvro adarre d’ar 7 hag 8 a viz Ebrel. Lakaat prizioù marc’had-mat ha kengred evit ar predoù hag al lojeiz el […]\nAdalek ar 17 a viz Meurzh, rouedadoù ar c’helenn divyezhek er c’hentañ derez a vo unanet en ur c’houlzad brudañ evit kerent ar skolidi da zont. An holl ditouroù a vo war ecole. […]\nDistro e vo Gouel Breizh evit ar 14vet bloaz eus an 13 d’an 22 a viz Mae 2022. Da-heul ar galv da raktresoù a oa bet embannet e miz Gwengolo e vo skoazellet 44 raktres abadennoù gant ar […]


mein - Wikeriadur\n2.2 Anv-gwan perc'hennañ\nDiwar an anv-kadarn maen gant ur pebeiladur vogalennek ae/ei.\nFurm lies an anv-kadarn maen\nJilig. — [...]. — Kasit Doue ganeoc'h ha lezit an diaoul war an hent da derri mein gant e zent. — (Yann-Vari Perrot, An Aotrou Kerlaban Pez farsus e 3 Arvest, Brest, 1922, p. 44.)\n[...], gant eur wialenn ruz-glaou, great, emezi, gant mein kaer. — (G. MILIN, Gwechall-goz e oa..., Kemper, 1924, p. 21.)\n[...], soroc'h ken lies a votez o voustrañ poultr ha mein an hent bras, [...]. — (Jarl Priel, Va Zammig Buhez, Al Liamm, 1954, p. 54.)\nEur bern mein. — (Jules Gros, Le trésor du breton parlé Deuxième Partie, 1970, p. 345.)\nEno a zo (ez eus) mein da zorna. — (Jules Gros, Le trésor du breton parlé Deuxième Partie, 1970, p. 345.)\nAr vugale a zo techet da skei mein. — (Jules Gros, Le trésor du breton parlé Deuxième Partie, 1970, p. 345.)\n— « Trouz ur votez war vein al leur-di. » — (Jakez Riou, An Ti Satanazet, Skridoù Breizh, 1944, p. 62.)\n[...] ; ur youc'hadenn skiltrus a dregernas dre bevar c'horn bourk Plabenneg, ar bizhier a savas en aer, ar mein a gouezhas stank war Gorbet hag e soudarded. — (Lan Inizan, Emgann Kergidu 1, Brest, 1877, eil emb. Al Liamm 1977, p. 193.)\nSavet, savet, bugaligou ; klasket sikour, ha c'houi a gavo ; tennet ar vein, ha gret an ti, ha dorn Doue d'ho pinnigo ! » — (Erwan ar Moal, Pipi Gonto, Kemper, 1925, p. 128.)\nAn douar a oa ruz gant ar gwad, ar vein a frailhe hag a vruzune dindan o zreid, [...]. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 144.)\nAr vein glaz-se a zo brésk 'vel gwér. — (Jules Gros, Le trésor du breton parlé Première Partie, 1966, p. 39.)\nGant ar vein e yeas dezhi ha kement a vec'h a reas an amprevan a-raok mervel ma tislonkas an touseg. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 26.)\nmein digompez : ha n'int ket benet\nskolpadoù mein : tammoù mein torret.\nkas unan bennak da dreiñ mein da sec'hañ\nna vezañ mat nemet da dreiñ mein da sec'hañ\ntreiñ mein da sec'hañ\ngalleg : pierres (fr)\nMein Kampf, titl an oberenn ma vernias Hitler e ideologiezh\nAdtapet diwar « https://br.wiktionary.org/w/index.php?title=mein&oldid=281532 »\nDernière modification le 5 Gen 2019, à 19:43\nKemmoù diwezhañ degaset d'ar bajenn-mañ d'an 5 Gen 2019, da 19:43.


Stumm eus an 17 Her 2015 da 20:05\n1 266 okted ouzhpennet , 4 bloaz zo\nPeuzklokaet, nevesaet al liamm war-du Skol Ober.\nStumm eus an 1 Gwe 2014 da 09:26 (kemmañ)\nStumm eus an 17 Her 2015 da 20:05 (kemmañ) (dizober)\nAlan Dipode (kaozeal | degasadennoù)\n(Peuzklokaet, nevesaet al liamm war-du Skol Ober.)\n[[Skeudenn:Skol Ober_AD.png|thumb|250px|Brudañ '''Skol Ober'''
''"Alo, an Douar ?
Ret-mat e vo lakaat ma anv e Skol Ober !"'']]\n'''Skol Ober''' zo ur gevredigezh hag a ro kentelioù brezhoneg dre lizher. Krouet e oa bet e [] e [[Douarnenez]] gant [[Marc'harid Gourlaouen]] ha renet e oa bet ganti e-doug 40 vloaz. [[Vefa de Bellaing]] da gentañ-penn ha [[Riwanon Kervella]] a gemeras he fenn da-c'houde.▼\n[[Skeudenn:Riwanon Kervella.jpg|thumb|300px|right250px|[[Riwanon Kervella]],
bet renerez Skol Ober,
Prezidantez [[Kuzul ar Brezhoneg]]]]\n'''Skol Ober''' zo ur gevredigezh hag a ro kentelioù brezhoneg dre lizher.
\nDigor eo kentelioù Skol Ober d'an holl re a fell dezho kregiñ da studiañ pe wellaat o brezhoneg. Bez' e c'heller kregiñ pa garer.
 Ar skoliad(ez) a gas (e/he) labour skrivet da reizhañ pa fell (dezhañ/dezhi). Ar gelennerien a vez o c'hefridi difaziañ, met ivez reiñ alioù hag evezhiadennoù. ▼\n▲'''Skol Ober''' zo ur gevredigezh hag a ro kentelioù brezhoneg dre lizher. Krouet e oa bet e [] e [[Douarnenez]] gant [[Marc'harid Gourlaouen]], ha renet e oa bet ganti e-doug 40 vloaz. [[Vefa de Bellaing]] da gentañ-penn ha [[Riwanon Kervella]] a gemeras he fenn da-c'houde.\nReizhet e vez ar poelladennoù gant ur 80 den a-youl-vat bennak.\nUn darn anezho a c'hell difaziañ ar poelladennoù dre bostel. ▼\n▲Digor eo kentelioù Skol Ober d'an holl redud a fell dezho kregiñ da studiañ pe wellaat o brezhoneg. Bez' e c'heller kregiñ pa garer.
 Ar skoliad(ez) a gas (e/he) labour skrivet da reizhañ pa fell (dezhañ/dezhi). Ar gelennerien a vez o c'hefridi difaziañ, met ivez reiñ alioù hag evezhiadennoù.\nAr skoliad(ez) a gas (e/he) labour skrivet da reizhañ pa fell (dezhañ/dezhi). Difaziañ, reiñ alioù hag evezhiadennoù eo kefridi ar gelennerien (ar c'helennerezed).
\n▲Gant ur 80 den a-youl-vat bennak e vez reizhet ar poelladennoù. Un darn anezho a c'hell difaziañ ar poelladennoù dre [[postel|bostel]].\nSkol Ober zo ezel eus ar gevredigezh [[Kuzul ar Brezhoneg]] (krouet e []) a vod kevredigezhioù gouestlet da zifenn ar brezhoneg.\nEmbannet ez eus bet levriouigoùlevrioùigoù gant Skol Ober evit o c'hentelioù ivez., Dada skouer dornlevrioù kembraeg hag iwerzhoneg.\n==Liveoù e brezhoneg==\nC'hwec'h rummad a ya da sevel ar c'helc'hiad studioù dre Skol Ober. Levrioù-deskiñ zo evit pep hini anezho.\n*''Herve ha Nora'', levrenn I, gant [[Armañs ar C'halvez]]\n*''Brezhoneg buan hag aes'', gant [[Pêr Denez]]\n*''[[Ni a gomz brezhoneg]]'', gant [[Mark Kerrain]]\n*''Le breton sans peine'', levrenn I, gant [[Divi Kervella]]\n*''Herve ha Nora'', levrenn II\n*''Hent nevez d'ar brezhoneg'', gant [[Frañsez Kervella]]\n*''Le breton sans peine'', levrenn II\n*''Ur voutailh war an traezh'', gant Mark Kerrain\n*''Mont war-raok gant ar brezhoneg'', gant Pêr Denez\n*''Skol an trede derez''\n*''Troidigezhioù'', ennañ skridoù lennegel gallek klasel bet dibabet gant Frañsez Kervella da dreiñ e brezhoneg.\n*[http://www.skolober.com/degemer.htm Lec'hienn Skol Ober]▼\n▲*[http://www.skolober.com/degemer.htm Lec'hienn Skol Ober]\nAdtapet diwar « https://br.wikipedia.org/wiki/Dibar:MobileDiff/1668199 »


Fables choisies de La Fontaine traduites en vers bretons/a-bezh - Wikimammenn\nFables choisies de La Fontaine traduites en vers bretons/a-bezh\n< Fables choisies de La Fontaine traduites en vers bretons\nFables choisies de La Fontaine traduites en vers bretons\ntroet gant Pierre Désiré de Goësbriand.\ne ti Victor Guilmer, 1836\nTRADUITES EN VERS BRETONS,\nP.D. DE GOËSBRIAND.\nVr Guilmer, Imprimeur-Libraire.\nLa langue bretonne, bien que pauvre et négligée, est si forte d’expression ; le tour d’esprit de nos cultivateurs se prêté si naturellement aux images, aux comparaisons, à l’allégorie, que j’ai cru possible de mettre à leur portée quelques-unes des leçons simples, naïves et spirituelles du bon LA FONTAINE.\nMais le nombre des fables dont j’ai osé entreprendre la traduction est très-borné ; car l’inimitable bon homme, quittant le langage familier, s’élève souvent aux plus hautes régions de la métaphysique ; cite l’histoire, la géographie, l’astronomie , la mythologie, etc.,… et tout cela serait de l’hébreu pour nous.\nJe n’ai pas la prétention d’offrir à mes lecteurs, du breton classique et pur de tout alliage : je ne connais que le breton vulgaire, tel qu’on le parle aujourd’hui. J’aurais désiré ne me permettre que le moins possible, des mots évidemment d’origine française, lorsque la même idée pouvait se rendre par un terme vrai breton ; malheureusement la mesure et l’inexorable rime m’ont souvent imposé cette dure nécessité : je ne l’ai jamais subie sans un sentiment pénible, car c’est ainsi que notre vénérable idiome se perd. — Avis aux jeunes écrivains bretons !\nLes dialectes de Léon et de Tréguier m’ont servi indistinctement, selon les exigences de la phrase poétique : le lecteur intelligent saura parfaitement distinguer quand une diphtongue devra être prononcée double ou simple, comme dans c’hŏas, Tréguier, ou c’hōas, Léon.\nQuant in l’orthographe, je me suis cru libre de choisir et de modifier, vu que l’orthographe bretonne n’est pas encore fixée : celle de M. Le Gonidec me parait, sous plusieurs rapports, la plus rationnelle, mais on n’y est pas encore habitué ; d’après cela, je me suis rapproché de celle du P. F. Grégoire de Rostrenen.\nTRADUITES EN VERS BRETONS.\nAR GLESQER HAC AN HEGEN.\n(La Fontaine. — Livre Ier, Fable III.)\nAr glesqer, pe mar de guelloc’h, ar ran,\nA velas un hegen, lard, huel ha ledan.\nHi, qement hac ur vi,\n(Ha bec’h aoalc’h gat-hi,)\nEn em, hastennas, dre avi,\nEvit paraat, mar-g-ell, an aneval cornec,\nHa, dre ma plante c’huez en he c’hoff calonec,\nO poursu mui-oc’h-mui : Petra songit, va c’hoar ?\nHa taust on-me deza ? — Mæs he-bèn a lavar :\nAllas nan ! — Nac an taul-ma ? —\nPell e moc’h. — Taust on brema ? —\nCals a vanq, va c’hoaric qez.\nQement a ras, o planta c’huez\nEn he c’hroc’hen, ma crevas\nHa mervel marv-miq var ar plaç.\nAr bed so leun a dud ne dint qet furroc’h tamm ;\nUr bourc’his a savo ur palæs neve-flamm,\nEvel ur prinç ; ar prinç, d’e dro,\nA fell deza cass ambassadourien,\nEvel ur roue, da bell-vro ;\nPrinç a garfe douguen ar gurunen ;\nMarquis a garfe caout paget ;\nAn oll a ve o clasq pignat bepret.\nAR RAZ QÆR HAC AR RAZ DIVAR AR MÆZ.\n(Livre I, Fable IX.)\nRaz qær a roas ar beden\nD’e vreur o chom var ar mæs\nDa zebri gantan fritaden\nVar un tapis soupl ha sqidus\nAr frico oe servichet.\nComprenit na peguen joaüs\nOa ar c’houblat mignonet.\nLein a oa fichet e doare,\nNa re sallet na re zouç.\nEn dra ebatent en dail-ze,\nUr re bennac a ras trous.\nAdre an or trous a glefzont :\nPeb raz a red quit, m’ar goar.\nAchu an trous, e tistrojont\nHac ar ras qær a lavar :\nPeur-echuomp hor frigoussen.\nAoalc’h, e me raz couër :\nDeut dumâ varc’hoas d’ho meren ;\nNe brometan qet couls cher.\nMæs netra na droubl va frejou ;\nDistourm o debran bemdez.\nFæ e guenin an ebatou\nC’huero gat spount hac encrez !\nAR BLEIZ HAC AN OAN.\n(Livre I, Fable X.)\nGuella lezen a so ê lezen ar c’hreffa :\nBemdez e velan ze, c’hui er guelo bremâ.\nUn oan a dorre e sec’het\nA hed un douric scler meurbet.\nVar ar fæt e tigouez Guillou :\nNäoneq e voa, hac o clasq fret.\nPiou, emezan, (oc’h ober goal-sellou,)\nHo gra qen dispont, qen hardiz\nMa troublet va evach ? — Autrou bleis, sellet piz :\nMe ped ho majeste, ep facha, da velet\nPenos e maon a het ar voas\nIselloc’h evit-hi cant pass ;\nDre-se, troubli oc’h evach e nep qiz\nNe ran. — Ober a rit ! ’me neuze ar loen criz.\nOuspen, me voar, bloas so, oc’h euz\nVa droug-preseguet, var ho reuz. —\nPenaus a razen-me, pa ne oan qet er bed ?\nMe so c’hoas var ma mam, n’on qet c’hoas disonet. —\nHo preur e oa. — N’am eus hini. —\nCar e oa deoc’h ! Etrezoc’h-c’hui\nNe paouëzit, c’hui, chass ha tud,\nDa rei dime peb-sort goal-vrud.\nM’en dalvo deoc’h. Eb qen rimal,\nAr bleiz d’ar c’hoat, eb chipotal,\nEn deus stlejet an oaniq qez\nHac en debret eb setanç na proces.\nAR FAGODER HAC AN ANCOU.\n(Livre I, Fable XVI.)\nEur c’hæz fagoder coz croummet didan an oad,\nTortet c’hoas gat eur bec’h qeuned troc’het er c’hoad,\nA gammejou munud, dibarfet ha stronsus,\nEn em stleje var-zu e lochiq moguedus.\nYosted ne alle mui gat squizder ha gat poan :\nE taul e samm d’an traon, dre despet oc’h e doan.\nPe seurd joa am eus me aba ma ’m’oun er bed ?\nQen paour ha me, biscoas, hac he so bet cavet ?\nGuech n’am eus tamm ebet ; evit repos, jamæs !\nSourdardet da loja, bugale ha maouez ;\nCreançour da bea, an dever, an autrou !\nTennet an daulen-se eus e oll viseriou,\nE hopas d’an Ancou. Hi a zired d’ar c’hri.\nNa petra rin-me did evit ta soulaji ? —\nVa sicourit, mar plich, da samma va orden :\nUn tauliq dorn eb-qen ; eb dale, c’hui, souden,\nA ello ; va c’homer, moned c’hoas en ho tro.\nAr marv so ar louzou da guement anqen so :\nGouscoude, tud, e lec’h ma zomp\nChomomp e qeït ha ma elfomp.\nGuëll’ e d’an den, graï a garo,\nGousaon poan eguet ar maro.\nAN OSAC’H OAGET HAC E DIOU VESTREZ.\n(Livre I, Fable XVII.)\nUn den etre yaouanq ha coz,\nE vleo o tenna var ar glas,\nOunta e-hunan a songeas\nNe vige qet mal-a-brepos\nQemeret græg ha fortunia.\nChoas a raze ; arc’hant a voa :\nDeza ’maïnt oll o clasq plijout.\nAmzer en deus ; ne qet qen æz tizout\nAr loden vella etre cant.\nEtouez ar re-ma, diou plac’h drant\nVar e galon a dappas crog :\n(Peb a goas o d’oa bet araug.)\nUnan ane, mibin ha flamm,\nE-bèn a oa goevet un tamm ;\nMæs gout a ouïe, gat he louzou,\nOber un dressa d’he roufennou.\nO diou, d’o zro, crog en e benn,\nEn em blije oc’h e guempen,\nHac, en eur farçal, a denne\nAr blevennou a zisplije.\nAn hini goz var ar bleo du\nA Chache, pa gave e zu ;\nE-bèn a c’huenne ar re c’hriz,\n’Vit digass an Autrou d’he c’hiz :\nQement ha qer bihan m’en em gavas e benn\nQer moal evel un irvinen !\nGrêt oa an taul pa er santas.\nVa bennos dec’hu, ’me ar goas,\nMerc’het qeïz evit ho labour :\nNe garfen qet, evit cals aour,\nN’ho pize qet moalet va c’hern.\nDre an taul-ma, me a espern\nMizou, cured ; me foelt-biqen\nNa deu ar sonch-se em c’hlopenn !\nGræg e fellfe, neb’on, dezi\nRen ac’hanon d’he c’hiz ha non pas d’am hini.\nJoa, en despet d’ar berruqen,\nAm eus ouzoc’h ’vit ho qelen.\nAR VEZEN DERV HAC AR BENDUEN.\n(Livre I, Fable XXII.)\nAr vezen derv a gomzas evellen,\nUn deiz oc’h ar benduën :\nLec’h oc’h eus, a gaff din, da dammal ho crouër ;\nLaouenan evit-oc’h a so eur bec’h pounner ;\nDistera lomm avel a laca faç an dour\nQement laret ne qet flour,\nHo contraign da stouët ho qein ;\nHa me, qen ferm evel ar vein :\nOuspenn, dimeus an heaul e harzan an tomder ;\nNe ran van rac neb goall amser.\nEzen evidoc’h so tourmant ;\nTourmant, din, ezen a seblant.\nHa c’hoas, ma vizec’h deut ama, er voasqeden\nA ren em c’hichen tro-var-dro,\nHir ha ledan var ar bro,\nDioc’h an arneu ho tioalfenn :\nMæs ne veler nemeur ac’hanoc’h o sevel\nNemerd var bordou leïz eus a vro an avel.\nAn natur a so bet en oc’h andret criz bras.\nAr benduën a respontas :\nHo truëz em andret, dimeus ho calon vat,\n(Ha va bennos gueneoc’h,) a so eur merq anat ;\nMæs bezit disourci : an avel evidoc’h\nMu’guet din so dougeaploc’h ;\nMe a bleg, mæs ne dorran qet.\nBetehenn, c’hui oc’h eus allet\nOud an arneu hac e arraich\nHerpel calet eb caout dommaich ;\nMæz chommomp betec an nos.\nNe oa qet achu mat e c’haus,\nChetu o tont a benn-err\nTerrupla map, pounera barr-amzer\nA oe ganet biscoas e corn ar goal-arn-ster.\nAr vezen derv a harpas crenn,\nAr gorsen a blegas e fenn.\nAn avel a boez muï-oc’h-muï,\nQement ha ma tisplantas an hini\nA behini ar beq a tise oc’h ar loar\nHac a blante e lost e calon an douar.\nAR GUIOZEN HAC HE C’HAMARADEZ.\n(Livre II, Fable VII.)\nEur guiez prest da dreï he chass\nDa zisamma a glasqe plaç.\nDre gomzou flour, dioc’h un ameseguez\nE ellas caout e prest, d’ober he zieguez,\nLochiq he-bèn. Pa oe achu he zro,\nMæstres an ty a c’houlen ma rento\nHe zoull dezi : A poënt aoalc’h ez eo ;\nBet oc‘h ebars ur pennad mad.\nVa chass munut ne boezont qet var droat,\nE me he-bèn, qen brao : va list c’hoas pemzec dez.\nHac, evit troc’ha ber, digat he mignonez\nE c’hellas caout un eil termen.\nDeuët ar poent, e rer un eil goulen.\nNi ya er mæz, e me ar loen dic’hraç,\nO tiscrognal he dent, m’ar d’oc’h goest evit cass\nAc’hanomp dioc’h o ty. He chass a oa deut bras.\nQeuz a vez peurvuya d’ar vad græt d’an dud fall :\nEvit tenna ho tra, goude cals madelez,\nE renqfot caout cann pe proces.\nRoït un troad dezo hac e trufflint tri-all.\nAR LEON HAC AR FUBUEN.\n(Livre II, Fable IX.)\nAmprevan lous, map d’ar pri ha d’ar fanq,\nTec’h quit a les-ze, var ar franq,\nQe diouzin. Ar leon evel-hen\nA c’hourdrouzas ar fubuen.\nHouma a zisclerias ar bresel d’ar loen crè.\nFae e guenin da hano a roue :\nUn hegen, a so par dit, ha betec-re,\nEvel ma caran er c’hassan.\nEchu gat-hi ar bompad-man,\nE son e-hunan d’ar gombat ;\nE-hunan so tabouliner,\nSoudard, cabiten, trompiller.\nEr penn qenta, hi, o pellaat,\nA glasq e foent. En un taul-cont,\nVar c’houq all leon e saill pront\nHac e laca da goll e benn.\nE zaoulagat a stereden ;\nYudal a ra : spontet ar vro ;\nCrena, tec’het a ter oll, tro-var-dro.\nNa qement-se a drous evit ur loeniq fall !\nAr fubuen a vroud an aneval,\nGueich ama, gueich aze ; brema var beq e fri,\nBrema var mell e chouq ; goude, qer buan-all,\nEn e diou-fron ruz-tan ; hac he da egari.\nAr guellienen cuset a c’hoarz oud ar monstr bras,\nDre ma vel qement sqilf, qement dant, goas-oc’h-goas,\nO tispenn e gostou qen na red ar goad ru,\nE lost o vahata taul-a-taul en daou du.\nSouden goude, ar leon qez,\nLeun-voad, squiz hac en dour-c’huez,\nA goez a stoc-e-gorf, gat e boan ha gat mez.\nAr fubuen a lez an dachenn gat henor.\nAr gombat a sonas, son a ra ar victor.\nHa da vruda e zaul dre bevar c’horn ar vro,\nE lass ur guenviden e oe paqet d’he zro.\nPetra veler en histor-ma ?\nDaou dra, a bere ar c’henta :\nEus an adversourien, peur-vuia aliez\nAr re zister a ra d’an den muya diez ;\nD’an eil, an neb a denn e fri a voal affer,\nA ell e goll, sioas ! en un affer dister.\nAR LEON HAC AR RAS.\n(Livre II, Fable XI.)\nBepret, ha guella ma hilli,\nServich d’an oll, mar bes’ fur, e renti.\nAliez, eus a semploc’h evidomp\nE alfemp caout ezom pe dienez.\nDiou fablen a rento an dra-se, mar gallomp,\nQen scler evel ar virionez.\nEtre diou-graban al leon\nUr ras brell ha disonch a lammas vareön,\nO tont dioc’h an douar ; mæz roue ar forest\nA zisquezas penaus oa dign da veza mæstr,\nEn eur reï dezi ar vuez.\nNe oe qet collet e vad-ober.\nNa piou a gredze jamez\nE c’hallze ar leon caout ezom pe affer\nEus a sicour ar ras ? O tont dioc’h ar c’hoajou,\nAr leon a chommas luyet er rouejou.\nCaër en devoe yudal ha diffelpa,\nBiscoas ne allas o freuza.\nQer buan, var ar plaç\nAr ras a ziredas ;\nGat e dentigou e crignas\nAr rouët, neuden da neuden,\nMa ellas d’ar fin e dispenn.\nAcqet a ra, gat hir amzer,\nMuïoc’h eguet nerz ha coler.\nAN DURZUNEL HAC AR VERYENEN.\n(Livre II, Fable XII.)\nEus a vianoc’h traou e teu c’hoas ar guentel.\nUn deiz, oc’h eva dour ez oa un durzunel,\nA hed ur voasiq scler. Eno ur veryenen\nEn em gavas en he c’hichen,\nPehini, o stouët re larg a-zuoc’h ar lenn,\nEn dour var he fenn a guezas.\nAr lenn evit-hi so mor bras :\nCaër e deus neu, ar loëniq qæz,\nNa ell caout poent da zont er mæz.\nAn durzunel a reas alusen,\nEn eur teuler dar veryenen\nEur yeoten da dalvout planqen,\nHac ar loen paour, divar goust ar bot yeaud,\nA ellas en em denn’ en aud.\nVar an heur-se e tisgouëas\nEur baleant var e dreït-noas,\nEur goar hac eur bir en e zorn.\nGuelet a ra ar goulm, en eur sellet a-gorn :\nHouma, ’meza, so din ; hac hen bisal e denn.\nMæz qer buan ar veryenen,\nEr flemm e seul e droat. Hen, en eur treï e benn,\nEn d’eus spontet an durzunel,\nHa coan ar baleant a ya gat an avel.\nAR LOUARN HAC AR RAISIN.\n(Livre III, Fable XI.)\nAmzer so bet guech-all Alanic ar louarn,\n(Eus a Normandy oa, a C’hasgogn, eme darn,)\nA velas raisin caër, qen tano o c’hroc’hen !\nHuël oc’h beq ur spalieren.\nGret en d’ize eur pret ane, gat ur joa vras :\nAllas ! caër lammet so, re huel int, sioas !\nSouden, pa vel ervat ne allo derez bot :\nAR GAEREL EET EN EUR C’HRIGNOL.\n(Livre III, Fable XVII.)\nGuech-all Catellic ar gaërell,\nGant he c’horf hir, moan ha displet,\n(Rac clan oa bet, ne oa qet pell,)\nEn eur c’hrignol, dre un toul henq, oa eêt.\nRentet eno, an dimesell\nA ras mollargez a-fesson\nA bep-sort, youl he c’halon.\nCrigna, dibri ar pez a gar :\nN’eus nemerd Doue hac a oar\nPeguement a yd nac a guiq\nA oe lippet gat ar goantiq !\nGoude ober ur seurt frico,\nSavet qen lard evel ur c’ho,\nDa benn fin ar sizun, goude bea carguet\nDisamant da boent leïn, un trous e deus clevet,\nHa dre an toul e fell dezi tec’het.\nAllas ! ne elle mui tremen,\nManqet ez eo var ar riboul ;\nMæz caër e devoa trei, ne gave hini qen.\nHema a ranq beza an toul\nDre behini ez oun deut er c’hrignol,\nPemp c’huec’h de so, da hirra-oll.\nSouezet oun. Ur ras p’ini e guel e poan,\nA lavar dezi qer buan :\nEr c’hrignol pa antrezzoc’h,\nHo corf, commer, a oa mistroc’h :\nCastis e medoc’h, pa zoc’h deut.\nEvit monet ac’hann e renqit bea treut.\nAr pez a gontan dec’h a so bet lavaret\nDa gals tud-all. Tavomp, rac ne qet ret\nSila an traou qen piz, nac ive qemesqi\nAffer an oll gat oc’h hini.\nAR POD HOUARN HAC AR POD PRI.\n(Livre V, Fable II.)\nAr pod houarn d’ar pod pri\nA broposas beachi.\nHemmâ gavas furroc’h chomm\nSioul var e oalet tomm ;\nRac un tauliq an disterra\nA ve goest mat d’am bruzuna,\nQen na deuffe tamm d’ar guær.\nC’hui, so caletoc’h ho ler,\nNe velan qet petra virfe ! —\nMe dioallo ac’hanout-te,\nCamarad, ’me ar pod fer,\nHa capabl ez ’oun d’en ober.\nMa teuffe tra calet ebet\nTaust d’as costou, me, d’ar ret,\nEtresoc’h-hu en em riclo,\nHa dioc’h ar stronç me tioallo.\nVar ar guer-se, ar pod pri\nA gredas avanturi.\nChetu en var zu an hent bras,\nGat e vignon scoas-oc’h-scoas.\nAu daou c’hæz camm, var o deïr c’har\nA derm o goalc’h. Peb sodel car,\nPeb bot, peb men a strop ane\nAn eïl oc’h costou eguile.\nAr pod pri, meurbet diezet,\nN’en devoa græt cant pass ebet\nMa oe gat e gomper brevet,\nHa lec’h da glemm n’en devoa qet.\nNa hentit nemed ho guir-par\nPe a renqoc’h anduri\nGoal-chanç, hini pe hini,\nEus va daou pod me, eb mar.\nAR PESQETAER HAC AR PESQ BIHAN.\n(Livre V, Fable III.)\nPesqiq a vezo pesq caër\nNemet ma en d’o buëz ;\nMæs, da c’hortos, e leusqer\nPa vez tappet, so follentez ;\nRac d’e adtappout n’oc’h qet sur.\nUr lusenniq, c’hoas crouadur,\nA oe paqet get ur goas.\nHe, gat hast ha plijadur,\nE baner a zigoras.\nQement-ma so, eme an den,\nCommançamant a fritaden.\nAr luzenniq, en e langaich,\nA lavar : Va list da vont :\nN’a pezo na coll na dommaich.\nN’on mat da netra, erfont ;\nDa hirra tout, ur guenaouad.\nList ac’hanon c’hoas ur pennad ;\nLes ac’hanon c’hoas da gresqi.\nPa vin savet, sur e c’helli\nTappout ac’hanon-me c’hoas\nHa va guerza ur pris bras.\nHac ho pe cant eus va foes-me,\nPe sort pladat a ve henne ? —\nPe sort plat ? ’me ar pesqeter.\nPesqiq, c’hui so ur sermoner.\nNa muï-na-mez, pesq va mignon,\nEn berr, er billiq, gat oignon,\nE viot fritet, credit se ;\nRae scoet en dorn a dal din-me\nMuioc’h eguet daou o vale.\nAN DEN PIZ HAC AR YAR TOFEREZ AOUR.\n(Livre V, Fable XIII.)\nDibaut an den c’hoantus na goll\nAliez tout, o songeal gounit oll.\nUr gonchen græt gat hon tud coz\nA zisclerio peguen guir eo ar gauz.\nUn den a oa, hac he ne oa qet paour,\nRac bemdez dioc’h e yar e teue ur vi-aour.\nHe, O Songeal enni caout un tensor cuset,\nGat c’hoant rastella pront en d’eus hi toulgoffet.\nPa-dal ! he ziabars e pep qis a oa grêt\nHevel mil oc’h coff ar yer-all,\nEus a bere neb vi guenneq ebet na dal.\nDre e faut e-hunan en d’eus collet e stal.\nHouma d’an dud fallacr a so ur guentel scler !\nD’ar pet n’hon eus-ni qet guelet, en hon amser,\nEus ar beure dan nos coet er stal izella\nO clasq pignat re bront var ar stal huella ?\nAN INTANVEZ YAOUANQ.\n(Livre VI, Fable XXI.)\nPa varv ur pried, e vez daëlou,\nCri-forz, goelvan, huanadou ;\nMæs prest goude en em gonseler :\nUs a r’ar glac’har gat an amzer.\nQemm bras so etre un intanvez\nEus a zaouzeq mis pe un devez,\nHa memes e lavaran gren\nNe dint qet ar memes den.\nUnan ane a blich d’an dud,\nHe-bèn a spountfe loened mud.\nGoas un itron a oa o font da bartial\nO quitât ar bed-mâ evit mont d’ar bed-all.\nHi, var boes he fenn a grie :\nCortos ac’hanon, me ya ive.\nAn ozac’h eb-qen a varvas ;\nVar e lerc’h ar c’hræg a chommas.\nHe zad a oa fur ha gouïeq,\nA lez he zaëlou da redeq.\nPetra, merc’h. atao daëlou ?\nAtao clevin huanadou ?\nDaoust hac ar goas oc’h eus collet\nEn deus plijadur oc’h ho quelet\nO beuzi evel-se ho qenet ?\nPa ’zeus tud beo c’hoas, disongit an anaon.\nNe lavaran qet dec’h lezel hirie ho caon\nEvit guisqa varc’hoas an dillat a euret ;\nMæs, da-benn ur pennad, m’ho cavo, mar qeret,\nUr goas hac a vo en tu-all\nD’han hini oc’h eus dioeret.\nMæs hi a respontas ractall :\nDoue ra viro ! Biqen qen !\nMe vo leanez, ha va anqen\nN’am c’huitaïo morse biqen !\nHe zad e lez. Var qement-se,\nPemsec de, ur mis a basse.\nAn intanvez a vez guelet souden,\nGuella ma ell, o clasq en em guempen\nE du, o cortos flammoc’h liou.\nTri mis ne oant qet et a-biou\nMa en em gavas piz er guær\nHe c’henet hac he laoender ;\nAr musc’hoars hac ar friantis,\nOll ebatou ar yaouanctiz.\nAn tad a vel ancouet he c’hlac’har,\nNac evit se, guer ne lavar.\nPelec’h e ma an den nevez\nHo poa promettet din ? e me an intanvez.\nAR GUELLIENEN HAC AR C’HAR.\n(Livre VII, Fable IX.)\nEn eur c’hra sounn, lourd ha diæz,\nE faç an heaul hac e vroez,\nC’huec’h marc’h galloudus a chache\nUr voitur pounner evit doare.\nGraguez, menac’h ha dud-coz\nA bigne var droat oc’h ar roz.\nAr jao qæz a labour ferm,\nEn dour-c’huez ar c’heseq a derm.\nUr guellienen, eu ur bragal,\nO scournija hac o boudal,\nVar e meno a sonch dezi\nCass ar machin, hac a-zevri,\nE flemm an eïl hac eguile ;\nVar ar limon e azez ive,\nE biq ar c’hocher en e fri :\nNe deus nemet-hi, en eur guer,\nA guement a gass an affer ;\nDezi ebqen e an enor.\nUr sergeant eo, e penn ar renqou,\nO planta couraich er c’halonou,\nEvit assuri ar victor.\nEn dra ma, fistoul e clemm c’hoas\nRac ma lezer an drevel bras\nTout var he c’horf. Manac’h a lenn\nE vrevier du ; hac amser pidi ve ?\nAr c’hræg a gan var boez he fenn ;\nPe sort vad gat ar guerziou-ze ?\nAr guellienen a voud, a rod,\nHac a ra cant sort qizou sot.\nDre cals a boan eo deut ar c’harr d’an trec’h :\nTennomp alan, rac bet am eus cals bec’h ;\nDeut ar poent d’am pea brema,\nEme ar guellienen. Cals tud so er bed-ma,\nBresserien hac a blant o fri e peb affer ;\nE peb affer e ve graç o divoër ;\nQer couls ive eus a bartout\nE ve mad o c’hass en o rout.\nPERRINA HAC HE FODAT LAEZ.\n(Livre VII, Fable X.)\nPerrina, gat ur podat læz\nCloq var he fenn, torchennet æz,\nA venne erruout difazi e qær\nO veza guisqet losten-verr,\n’Vit bea scan, ha boutou plat,\nHa, lasset stard, e qerze d’an tis-vat.\nEn daill-ma, ar potrez qæz,\nDre ma qerze, a gonte pris al læz :\nGat an arc’hant e pren, neb’on, ur c’hant viou,\nA sao, evit an han, daou, tri rumm torrajou :\nMe digoro va daoulagad,\nDre-se e teuïnt oll da vad ;\nOuspenn-so, duma ne qet diæz\nSevel laboucet, taust d’an tyez,\nHac Alaniq, daoust d’e sqiant,\nA lezo aoalc’h guenin-me\nEvit prena, gat o arc’hant,\nUn ’oc’h ebrelleq a zoare.\nMe er choaso æz da vaga,\nHa pa deuio couls en guerza,\nAn ëur em bô (petra virfe ?)\nDa gaout ur vuoc’h hac he loe.\nNa pebes joa pa ho guelin\nGat ar re-all, er foenneq o vresqin !\nVar ar guer-ma, dre joa ar plac’h a ras ul lamm ;\nLæz, porc’hel, laboucet, hac ar loe hac e vamm,\nScuillet ha bruzunet tout,\nA yas assambles en ho rout.\nAr perc’henn gat huanadou\nA lez eno he oll madou\nHac a ya var he c’his da gaout he goas d’an ti,\nD’en em excus ; mæs risq so evit-hi,\nVar a glevan, ha danger bras\nNe deffe tappet fest ar vas.\nAR MERC’HET HAC AR SECRET.\n(Livre VIII, Fable VI.)\nPounnerra samm eo ur secret !\nE douguen pell so d’ar merc’het\nUl labour rust ; ha pautret so ive\nQen fall hac hi var ar poent-se.\nE-creïs an nos, ur goas, e qichen e hini,\nA gommanç crial fors, evit e epprouvi :\nVa Doue, pebes poan ! Va c’horf a venn crevi !\nPardon d’am ene paour ! tofet am eus ur vi :\nChetu he beo fresq !… Dal. va mignonez qer ;\nMæs dioal ne gonti tamm tout eus an affer,\nPe me ve hanvet yar. Griq ebet, en ur guer.\nAr c’hræg (n’oa qet eus ar furra\nVar cals traou na var ar poent-ma),\nA gred, ha var he lè a bromet tevel crenn.\nMæs he lè, assamblez gat an tevaligen,\nA yas gat qenta sqeud an deïz.\nA boan oa scler ma lammas dioc’h he neiz\nHac hi dar ret da dy ur mignonez :\nChetu petra se bet duma, va c’hommer qez ;\nMæz nel livirit qet, pe cannet e vezin.\nVa goas en eus tofet ur vi qement ha tri.\nDalc’hit mat dar secret ; en han’ Doue ; tavit.\nEvit piou va c’hemerit ?\nE me he-bèn. Ne ouzoc’h qet\nPetra e zoun : n’o pezet aon ebet.\nAr plac’h sot a zistro d’an ty.\nA boan troët he c’hein gat-hi,\nTeod he c’hommer a c’hrill evel glaou ruz\nGat mall counta un taul qen burzudus.\nOuspenn da zeq e conto an affer,\nHa ne basseo qet ebqen gat ur vi caër ;\nTri picol a se bet !… Brema ur straqell-all\nE pleg ar scouarn a lavar\nPenaus an ozac’h paour en deus tofet pevar !\nHa possub e ve mui dar c’helou mont da fall ?\nCusulia qen se poan gollet ;\nAn taol ne de mui ur secret :\nCresqi a ra, dre ma vale,\nEus an eil guenou d’eguile :\nAr vi so bet cresqet qement\nAbars an nos oa c’huec’h-uguent.\nAR CITROUILLEZEN HAC AR MEZ.\n(Livre IX, Fable IV.)\nQement a ra Doue a so gret ha gret mat :\nEr bed-oll dre ma zan ez eo un dra anat,\nHac ar citrouillez er brouvo.\nur bajanec hanvet Garo,\nDre ma compren ar picol frouëzen\nHa peguen munud e zreugen,\nO sonjeal e petra oa an Autrou-Doue\nPa grouas ar citrouillezen,\nVar an douar, qen izel-se.\nM’em boa hi savet oc’h ur bot,\nGuez bras, fræs teo, e c’his ma faut !\nPebes dommaich ne viges qet, va phaut,\nGalvet da reï da voez e conseil ar c’hrouër ;\nGuelloc’h a vige bet, m’er goarant, peb affer,\nHac ar c’hraon dero vize mat\nStag oc’h ur gorzen goaq ha plat.\nCaër em eus songeal em speret,\nDoue a renq beza manqet.\nRe a speret am eus hac a vir ne allan\nOber cousq, goude leïn, evel an ezen-man ;\nHac hen a stoq e gorf dindan ur vezen vras,\nHa prestic goude e roc’has.\nMez a ioa a stolladou,\nA istribil oc’h ar bodou.\nUnan, o tistaga crenn,\nA goes cloq var fri an den ;\nHen a chenchas e ganaouen.\nHola ! ’me Garo, o tihuna :\nPetra so ama oc’h va goana ?\nOh ! pardon din, va fri o voada !\nNa ma vije bet, e plaç mez,\nOc’h an derven-ze citrouillez ?\nDoue en deus miret, ha ræson en deus bet,\nHac, e qement a ra, ra vo Doue meulet.\nAN ANEVALET CLAN GAT AR VOCENN.\n(Livre VII, Fable I.)\nUn drouc hac a zigas an hencrez hac ar spont,\nGoest e-hunan, en un taul-cont,\nDa beurgarga punç an ancou ;\nTaulet a-varr an ee, abalamour da grimou\nHa da torfejou ar bed-ma ;\nAr Vocenn, (pa vo gret he hano aneza,)\nA oa staguet evit mad\nVar ar loenet a bevar droad.\nNe varvent qet oll, mæs tout e oant scoët.\nHini pelloc’h ne vez guelet\nO clasq souten e vuez paour :\nPeb boed dezo a so disaour.\nAr louarn, nac ive ar bleiz,\nNe chilpont mui var lerc’h o freiz ;\nAr par a dec’h pell dioc’h e barez :\nGuer ebed pelloc’h a c’harantez,\nHa dre guement-se, a dra sur,\nGuer a joa nac a bljiadur.\nQemenned abers ar Leon,\nE comzas d’e divar e dron :\nSonjal a ran, emeza, bugale,\nAr freillad-ma so deut deomp dioc’h an ee,\nDre m’och eus pec’het, couls ha me.\nRa zeui eta ar c’houpapla\nEvit an oll d’en em goestla :\nMarteze, dre e sacrifiç,\nEus ar mæstr bras e harzo ar justiç :\nQement-se so bet grêt en amzeriou guech-all.\nExaminomp eta hon oll oberou fall ;\nFurchomp hor c’houstianç, disqennomp enhi piz.\nPoulset, sioas ! gat an naon criz,\nMe meus lonqet cals a zevet,\nN’o devoa grêt din drouc ebet,\nHac ar pastor, so qen, avechou ’meus debret.\nPrest e z’on d’en em offr ; mæs, evit qement-se,\nMad a ve, a gaf din, d’an oll cofes ive.\nSire, eme ar Louarn, c’hui so re vad roue,\nHa cals re scrupulus, m’en tou var va ene :\nNan, qement-se ne qet pec’het ;\nAr gloaneien, traou disqiant ha lor,\nD’an heur m’ho poa hi debret,\nE rezoc’h d’e cals a enor ;\nHac, evit fæt dioaller an devet,\nC’hui a virit beza meulet,\nDre ma zeo eus a raç an dud\nA venn ober ho mæstr varnomp-ni, loenet mud.\nPeb goroër ha peb luban\nA savas gat caus dom Alan.\nNe seljot nemet divar-c’horre\nOc’h pec’hejou ar loënet cre :\nAn Tigr, an Ours, gat sqilfou lemm,\nQement a zoug ivin pe flemm\nHa qement a ziscrogn e zent\nA oe gat-ho leqet da sent.\nChetu o tont tro an Asen.\nSonch am eus, emeza, en eur prat o tremen,\n(Ha c’hoas da menac’h oa ar brajen,)\nAn naon criz, ar gueauten glas,\nHac an diaoul, neb’on, va foulsas ;\nQement ma lipis gat va zeaut\nVar dro e c’hement-all a c’heaut.\nN’am boa, pa vo lavaret mad,\nNa guir na perz ebet er prad.\nAchu e gaus gat ar c’hæz doutec,\nArreo eus a beb tu var corf ar sqouarnec !\nEur Bleiz hac a ouie, emeza, ar lezen,\nA brouvas difazi penaus Yan an Asen,\nLoen divalo, loen disvlevet,\nA so qirriec, dre e bec’het :\nHoguen, lipat gueaud an estrenn\nA so penn-caus eus ar Vocenn,\nHac a virit beza mouguet !\nQer buan gret ha lavaret.\nC’hui pere a so er palez\nO cortos ho parnediguez,\nDioc’h ma viot sempl pe vras\nHo pezo amand pe c’hraç.\n↑ Goal-arn, dans le langage des marins du Conquet, est le nord-ouest ; goal-arn-ster, le nord-nord-ouest.\nAdtapet diwar « https://br.wikisource.org/w/index.php?title=Fables_choisies_de_La_Fontaine_traduites_en_vers_bretons/a-bezh&oldid=158869 »\nKemmoù diwezhañ degaset d'ar bajenn-mañ d'an 13 Ebr 2020, da 09:54.


Te Darjeeling - Wikipedia\n(Adkaset eus Darjeeling (te))\nAnvioù arall Champagne an Teoù\nOrin Darjeeling, India\nLivadur Blazet ha spiset.\nUnan eus an teoù du prizetañ eo an Darjeeling, dreist-holl er Rouantelezh-Unanet hag e broioù ar C'hommonwealth. Pa vez prientet en un doare reizh e ro un te skañv ha melen-gell gant ur blaz bleuñvek ha spiset.\nAn droukdrevezañ a zo ur gudenn vras e kenwerzh te Darjeeling : en tu-hont da 40 000 tonennad te Darjeeling a vez gwerzhet bep bloaz tra ma ned a ket an eost dreist da 11 000 tonennad. Evit stourm a-enep an dra-se en deus savet an Tea Board of India testenioù a orin.\nDiforc'hañ a reer tri stumm a de Darjeeling hervez poent an eost :\nAr First Flush a vez dastumet e miz Meurzh pe e deroù miz Ebrel, goude glaveier an nevezamzer. An hini prizetañ eo.\nAr Second Flush a vez dastumet e-kerzh an hañv.\nAn Third Flush a vez dastumet e-kerzh an diskaramzer.\nDarjeeling Tea, Roll al liorzhioù.\nAdtapet diwar « https://br.wikipedia.org/w/index.php?title=Te_Darjeeling&oldid=1638179 »\nKemmoù diwezhañ degaset d'ar bajenn-mañ d'an 16 Ebr 2015, da 12:46.


A-zivout Keweriusterioù Skoazell Kemer perzh Teulioù Blog\nUn doare nevez a postelerezh prim.\nGant kresk ar raktresoù evezhiañ e-touezh ar gouarnamantoù e kinnig qTox ur meziant aes da ober gantañ evit eskemm gant ho mignoned hag ho familh, hep na vefe den ebet all o selaou. Pa vez goulennet arc'hant gant ar gwazerezhioù kinniget gant anvioù bras eo digoust penn-da-benn qTox, ha bruderezh ebet ennañ.\nEn devezhioù-mañ, kement gouarnamant a seblant bezañ dedennet er pezh a vez kontet ganeomp enlinenn. qTox a zo savet gant ar pal lakaat "ar vuhez prevez da gentañ". Ho surentez a zo hor tevet pennañ, ha n'eus netra er bed a c'hall kemmañ an dra-mañ.\nEskemm war-eeun, video, ha c'hoazh muioc'h\nWar beg ho pizied.\nKennasket oc'h bepred gant an ar c'hemennadennoù prim enrineget.\nChomit e darempred.\nPellgomzit en un doare digoust ha diogel etre implijerien qTox.\nRet eo sellet evit krediñ.\nEskemmit penn ouzh penn gant pellgomzadennoù video.\nPouezus eo ho puhez prevez.\nGant un enrinegañ kreñv e c'hallit bezañ sur ne vo nemet ar re a fell deoc'h o kemer perzh en eskemm.\nEr c'hontrol da meziantoù all evit eskemm war-eeun en un doare enrineget, ne vez ket gortozet gant qTox e vefec'h un diorroer. qTox a ginnig deoc'h un etreas aes da implijout dre ziouer hag a laosk ac'hanoc'h da soñjal en eskemmoù hepken.\nqTox a zo frank ha digoust. Dieub oc'h penn-da-benn da implij ha kemmañ qTox. Ouzhpenn-se, qTox ne vo morse o hegasiñ ac'hanoc'h gant bruderezh, ha ne vo morse o lakaat ac'hanoc'h da baeañ evit keweriusterioù ouzhpenn.\n· A-zivout Tox\nEzhomm kaout sikour ?\nKrogit gant ho raktres ha goulennit ganeomp war GitHub, pe war IRC!


STAJOÙ MICHER TREDE\nMaud : plac'h al lennegezh eo-hi, e levrdi Ravy e Kemper he deus graet he staj-micher. Théo : dedennet gant ar c'henwerzh eo, ha setu perak en deus graet e staj er stal-c'hoarioù "Remue-méninges" e Kemper. Diouzh a lavar perc'henn...\nPIV EO GURVAN ?\nOberenn gant Pierre Péron Gurvan eo ar marc’heg a erru e ti Aziliz. Lesanvet 'vo « ar marc’heg estrañjour » rak den ne oar netra diwar e benn, den ne oar piv eo. Met e gwirionez eo gwaz an intañvez Aziliz a gred eo marv he gwaz. Petra...\nBEG AR MILIER\nPEVAR DISPAC'H LUKIAN KERGOAT\nD'ar Meurzh 4 a viz Genver ez eo deuet Lukian Kergoat (hag eñ kelenner brezhoneg e skol-veur Roazhon 2) da zistagañ ur brezegenn d'an daou glasad 3de. Dindan e-tro un eurvezh, ha gant forzh skeudennoù liesseurt bet dastumet gantañ,...


Degemer al lec’hienn > Ar strolladoù > Ar Vro Bagan > Arvest war vale e Meneham\n"Meneham, 300 ans d’histoire" – Arvest war vale\nUn eurvezh evit kontañ prantadoù pouezus eus buhez Menaham eus fin ar 17vet kantved betek hiziv an deiz. Ch’oariet e vo e galleg gant tud a vicher ha tud a youl vat eus strollad Ar Vro bagan. Arvest war vale evit an holl.\nBep Yaou noz etre an 13/07 hag ar 31/08/2017.\nDaou vare loc’hañ : 5e30 ha 6e15 noz e Ti lec’hiad Meneham.\nRet eo mirout ar plasoù gant Ofis an touristelezh Meneham : 02 98 83 95 63\nKERLOUAN Lec'hiad Meneham


Ar cheñchamant hin displeget d'ar gleskered... ⋆ nylnook\nLe changement climatique expliqué aux grenouilles…\nBD traduite en Français Anglais\nAr cheñchamant hin displeget d’ar gleskered…\n8 octobre 2015 27 mars 2019 par nylnook\nTroet gant Patrick Béchard.\nKomz a ra an holl diwar e benn, met n’ho peus ket komprenet gwall vat e pelec’h emañ an dalc’h dre just. Daoust petra eo ar sapre cheñchamant hin-se ?\nPe, er c’hontrol, komprenet pep tra ho peus, met en dizesper oc’h da lakaat ho mignoned da gompren petra eo, kar n’int ket evit intent seurt en dra-se … ?\nGwiskit botoù ur glesker, splujit e-barzh ar gasterolenn, Sklaeroc’h e vo pep tra… ha tommoc’h !\nGant an 8 pajennad bannoù treset-mañ e vez diverret en ur mod peuz-skiantel ha diwir, hep mont re bell ganti ‘vat, ar pezh a rank an nen kompren diwar-benn an dalc’h-se … Hag eñ pouezus un disterañ evit hom amzer da zont !\nN’omp ket klimatologourien holl. Hag evel e vez stadet er Guardian , « An darn vrasañ deus an dud a intent ar bed gant istorioù ha skeudennoù, ha n’eo ket gant listennadoù niveroù, dielfennoù statistikel, peotramant grafoù teknikel. Kement-se zo kaoz eo pouezus-tre kaout doareoù da droiñ ha da zisplegañ yezh chimik an dezrevelloù skiantel en ur mod dedennusoc’h ».\nanimaux bande dessinée Blender caricature écologie fun G'mic Inkscape Krita livre peinture numérique politique Télécharger


Steudadoù, Karnag - Paysages de mégalithes\nA-hed 4 km ez eus tost da 2800 a vein-hir e steudadoù Karnag. Stummañ a reont unan eus an holladoù meurvein dibarañ eus kornôg Europa.\nE steudadoù Karnag e kaver pevar strollad steudadoù mein-hir : lec’hiennoù ar Vaeneg, Kervarioù, ar Maneoù, ha Kerleskant, astennet gant strollad ar Vaeneg Vihan e kumun an Drinded-Karnag.\nSavet e oa bet ar steudadoù-se etre ar Vvet hag an IIIe milved a-raok hon oadvezh. Stummet eo pep hini anezho gant un dek linennad mein-hir bennak (13 d’ar muiañ), lakaet a-stur. Er pennoù kornôg eus lec’hiennoù Kerleskant hag ar Vaeneg ez eus ur c’helc’h meurvein : e stumm ur vi eo hennezh er Vaeneg, hag e stumm ur pevarc’horneg e Kerleskant. War a seblant ez eus ur c’helc’h mein all e lec’hienn ar Vaeneg, er penn reter anezhi.\nAlejet eo ar steudadoù : emañ ar mein brasañ ha tolzekañ er pennoù kornôg eus pep monumant e lec’hioù un tammig uheloc’h.\nMeur a veurvaen tro-war-dro pe e-barzh ar steudadoù mein-hir (krugell Kerleskant, ar voger-dro er reter d’ar Vaeneg, taol-vaen Kervarioù, Maen-hir Bras ar Maneoù, krugell Kergadoù, hanter-gelc’h mein Kerleskant) a ziskouez a-walc’h pegen luziet e oa ar savadurioù-se ha pegen diaes eo gouzout pegoulz e oant bet savet.\nDa Greizenn ar Monumantoù Broadel eo al lec’hiennoù-se, ha meret ez int ganti. Kavout a reoc’h amañ ar mareoù ma c’hall an dud bizitañ anezho en o frankiz hag eurioù ar gweladennoù heñchet : http://carnac.monuments-nationaux.fr.\nGouzout hiroc’h gant : http://www.culture.gouv.fr/fr/arcnat/megalithes/fr/


Pajenn:Herri - Skrituriou sakr - Exod, 1861.djvu/91 - Wikimammenn\nPajenn:Herri - Skrituriou sakr - Exod, 1861.djvu/91\n25. Ha mar grit d’inn eunn aoter vein, na zavot ket anezhi gant mein benet ; rak ma likiit ar ghizal var-n-ezhi, e vezo dic’hlan.\n26. Na bignot ket ouz va aoter dre zeresiou, gant aoun na ve guelet ho noazded.\nChetu penaoz eo bet imbannet gourc’hemennou Doue, ar vamm-lezen euz ann holl lezennou all. Ne ket aliou a zo ama, na kuzuliou ar barfedighez, mad da heulia pe da lezel hep pec’hed marvel. Al lezen Eternel eo hou-ma, skrivet gant Doue e koustianz pep den, hag e renker da virout dindan boan da veza reuzeudig er bed-ma, ha da goll ar vuez eternel\nHe spered leun euz ar virionez-se, pehini a oa bet diskleriet d’ezhan gant Doue he-unan var ar menez, Moïzes na ehane d’he frezeg d’ar bobl. « Ann env hag ann douar, emez-han, a ghemerann da dest em euz kekeat diraz-hoc’h ar vuez hag ar maro, ar vennoz hag ar valloz. Ar vennoz, mar sentit ouz gourc’hemennou ann Aotrou, ar valloz, ma na zentit ket. Oh ! choazit eta ar vuez !… Skrivit doun enn ho kalonou he lezen hag he c’hourc’hemennou. Ho diski a reot d’ho pugale. Sonjal a reot enn-ho azezet enn ho tiez ; oc’h ober hent, enn ho kuele abarz kousket, da vintin pa zihunot. Ho skriva a reot var doull dor ho ti, var balv ho tourn ; ra vezint e pebleac’h a ispill dirag ho taoulagad. » Ar gourc’hemennou miret, chetu gounezet holl, ar gourc’hemennou torret, chetu eat tout da goll !\nNe ket d’ar bobl a Israël hepken eo bet great ar promessaou hag ar gourdrouzou-ze. Doue Israël a zo ivez hon Doue--\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/91&oldid=114880 »\nKemmoù diwezhañ degaset d'ar bajenn-mañ d'an 4 Ebr 2018, da 09:27.


Pajenn:Catechis, 1814.djvu/115 - Wikimammenn\nEPAD AN OFERN.\nE commançamant an Ofern.\nMa Doue, ra vo an Oferen-màn ur feunteun a c’hraç hag a visericord evidoun. Ra lacaï em speret hac em c’halon un desir bras da vea, evel ma tleàn, anaoudec mat eus ho madelezou. Ra vezin prest da anduri pep tra evit ho Map adorabl, o velet ar pez en deus anduret evidoun. Hoc’h adori hag o trugarecaat a ràn. Ra blijo deoc’h, dre veritou Jesus-Christ, ar servich hag an enor a rentàn deoc’h.\nEpad ar Gonfiteor.\nMa Doue, leun eo ma Ene eus an dristidiguez ar vrassa, o sonjal em pec’hejou. Ma c’houstianç am pic hag am zourmant, o tigaç sonch din eus ma ingrateri dinatur. Ruzia a ràn gant mez en ho presanç, ma Doue. Ne glasquàn quet golo na cuzet ma fec’het. Mæs c’hui so un Doue leun a vadelez, ne fell quet deoc’h ma c’holl, sellet a drue oc’h ma c’halon glac’haret.\nPa sao ar Belec oc’h an Auter.\nMar deu ho justiç d’ober din crena, ar sonch eus ho madelezou ar ro couraich din. Ober a reont din tostaat ouzoc’h gant fianç, Tad trugarezus, roet an dorn d’ar Map prodig\nAdtapet diwar « https://br.wikisource.org/w/index.php?title=Pajenn:Catechis,_1814.djvu/115&oldid=144687 »\nKemmoù diwezhañ degaset d'ar bajenn-mañ d'an 10 Eos 2018, da 12:35.


Journal de Renaud Camus, vendredi 23 novembre 2018\ncréée le vendredi 23 novembre 2018, 12 h 03\nmodifiée le vendredi 23 novembre 2018, 12 h 15Plieux, vendredi 23 novembre 2018, onze heures du matin. Je me souviens que Jacqueline Voillat, Suissesse de Lausanne, séjournant ici il y a quelques années, ~~~~~~ ~~~~ ~~~~~~~~~~ ~~~~ ~~~~ ~~~~~~~~~ ~~~ ~~~~~~~~~ ~~~~~ ~~~ ~~~~~~~, ~~~~~~~ ~~~~ ~~~~~~~. Les punaises sont-elles ~~~~~~~~~~, ~~~~~~ ~~~ ~~~ ~~~~~~~~, ~~ ~~~~ ~~~~~~~ ~~~~~~~ ~~~~ ~~~~~~ ~~~’~~~~~~ ~~~~~~~~ ? ~~’~~~~~~~ ~~~~ ~~~~, ~~~~ ~~~~~ ~~~~~~~~~~ ~~~~~~~~ ~~~~~ ~~~~ ~~~~ ~~~~~ ~~~~~~~ ~~~ ~~~~~~, et il ne ~~~ ~~~~~~~ ~~~~ ~~~~ ~~~~ ~~~~~~~ ~~~~~~~ ~~~~~~~~~~~~~~~~~ ~~~~ ~~~~~~ (~~~ ~~’~~~~~~~~, ~~~ ~~~~ ~~~~~). ~~’~~~~~~~~~ ~~~~ ~~~~~~~~ ~~~~~~~~~~~~~~~ ~~~ ~~~~~~~~~~~~~ ~~~~~~~~~~~ ~~~ ~~~~~~~~~~ ~~~ ~~~~~~ ~~~ même phénomène.\nJ’avoue ne ~~~~~~~ ~~~~ ~~~~~~-~~~~~~ ~~~~ ~~~~~~~~~, ~~~ ~~~~ ~~~~~~ ~~~~~~~~~~ ~~~~~~~~~~~, ~~~~~, ~~~~~ ~~~~ ~~~~~~~~, ~~~~ ~~~~ ~~~~~~~ ~~~~~ ~~~~~~~~~ ~~~~~~~~~~~. ~~~ Grand ~~~~~~~~~ encyclopédique, ~~~~ ~~~ ~~~~~~~~~~ pas avec ces ~~~~~~~-~~~, ~~~~ ~~~~~ ~~~~~~~ ~~ ~~~~~ égard :\n« ~~~~~~~~ ~~~~~~~~~~~~ ~~~~~~~~~~ ~~~~ ~~~~~~ ~~~~~~~~, ~~~~ ~~~~ ~~~~~ ~~~~ ~~~~~~~~ ~~~ ~~ ~~~~~ ~~~ ~~~~~ ~~~ ~~’~~~~~~ ~~~ ~~~~ animaux ».\nComme souvent, ~~~ ~~~~~~~~~ ~~~ ~~~ ~~~~~~~~ (~~~~~~, ~~~ ~~~~~~~~…) ~~~ ~~~~~~~~~~~ ~~~~ ~~~ ~~~~~ ~~ ~~~~ ~~~~~~~~~~~~~. ~~~~ ~~~~~~~~~ ~~~ ~~~~~~~~~~~ ~~~ ~~~~~~~~ ~~~~~~~ ~~~~~~, ~~~~~ ~~~~~~ ~~~ les écrase, que ~~~ ~~~~~ ~~~~~~~~~~~~~~~, ~~~ ~~~~ ~~~ ~~’~~~~~~~ ~~~~~~~, ~~~ ~~~~ ~~~~~~~~~ ; ~~~ ~~~~~~ ~~~~~~ ~~~~~~ ~~~~ ~~~~~~~ ~~~~~~~~~~, ~~~ ~~~~~~~, ~~~~~~~~~ ~~~~~~, ~~~~~~~~ ~~~ ~~~~~~~~, ~~~~ ~~~~~~~~ et cryptes où ~~~ ~~~~~~~~ ~~~ ~~’~~~~~~~, ~~~~~~~ ~~~~ ~~~~~~~~~~ ~~~~ ~~~~~~~~. ~~~~~~~~~~~~ ~~~~ ~~~~~~~~ ~~~~~~ ~~~~~~~~ ~~~~ ~~~~ ~~~~~~~~~~~~, ~~~~~~, ~~~’~~~~~~ ~~~~~~~~, ~~~~~ ~~~~~ ~~~~~~~~ ; ~~~ ~~~~~~ ~~~~~~~~~ ~~~~~~ des senteurs de ~~~~~~~~ ~~~~ ~~~ ~~~~~~, ~~~~~~ appétissantes.\nD’autre ~~~~~ ~~~ ~~~ ~~~~~~~~~ ~~~~ ~~~’~~~~~~ ~~~ ~~~~~~~ ~~~ ~~~~~, ~~~~ ~~~ ~~~~~. ~~~~~~ ~~~~~~~~~~~ ~~~~ ~~~~~~~~~ ~~~ ~~~~~~ ~~~~~~~~ ; ~~~ tout cas de ~~~ ~~~~~~~, ~~~ ~~~~ ~~’~~~~ ~~~~~-~~~~~ ~~~~ ~~~~~ ~~~~~~~~~~~~~. ~~~ ~~~~ ~~~~~ ~~~~ ~~~~~ ~~~ ~~~~ ~~~~~~~~~~~~ ~~~’~~~ ~~~~~~ ~~~ ~~’~~~~~~~, ~~~~~~~~~~~-~~~, ~~~~~~ ~~~ ~~~~~ ~~~ ~~~~~ commence à s’émousser, ~~~~~ ~~’~~~~~. ~~~~~~ ~~~~~~~~~ ~~~~ ~~~~~ ~~~~~~~, ~~~~ ~~~~~~~~~ ~~~~~~~. ~~~~ ~~~~~~~~~~ ~~~ ~~~~~ ~~~~ ~~~ ~~~~~ ~~~~~~~~~~, ~~~ ~~~~~~~~~~. ~~~ ~~~~~~ ~~~~ ~~~~~~ ~~ ~~~~ ~~~~~~~~~ sur leurs pattes. ~~~~~~ ~~~~~~~~~~~~, ~~~~~ ~~~’~~~~~~ ~~~~~~~ ~~~~~~ ~~~~~~~, ~~~~~ ~~~~~ ~~~~~~ ~~’~~~~ ~~~ ~~~ ~~~~~~~, ~~~ ~~~~~ ~~~~~~~~ ~~~ ~~~~~~~~~ ~~~ ~~~~~ ~~~~ ~~~~~~~, ~~~~~~ ~~~ ~~~ ~~~~~~~~~~~ pas témoigner d’une ~~~~~ ~~~~~~ ~~~~~~~~ ~~~ ~~~~~~~~~~~, ~~~ ~~~ ~~~~~ ~~~ ~~~~~~~~~. ~~’~~~~ ~~~~~ ~~~ ~~~~~~ ~~’~~~~~~~~ ~~~~~, ~~ ~~~~ ~~~~~ : ~~~~ ~~~~~~~~~~~~~ ~~~~~~~~ ~~~~~~~~~~~~ ~~~~ ~~~ ~~~~, ~~~~~ leurs essais de ~~~~~ ~~~~~~~ ; ~~~ ~~~ ~~~~~~~~ ~~~ ~~~~~~ ~~~~~~ ~~~~~ ~~~~~~~~~~~ ~~~ ~~~ ~~~~~~~~~ ~~~~~~~ ~~~~~~~ ~~~~ ~~~~~~ ~~~~~~~. ~~~~~~~~~~~~~ ~~~’~~~~~~ m’ont.\nElles ~~~ ~~~~~~~~~ ~~~~~ ~~~~ ~~~~~~~ de réflexion métaphysique, ~~~~ ~~~ ~~~ ~~~~~ ~~~~~~~ ~~~~~~~ ~~~ ~~~~~ ~~ ~~~ ~~~~ ~~’~~~~~~~~ ~~~ ~~~~~ ~~~~. ~~~~-~~~ ~~~~ ~~~~ ~~~~~~~~ ~~~~~~~~~~~ ~~~ ~~~~~~~~ ~~~~~ ~~~~~~~~~~ ~~~~~ ~~~ ~~~~~ perplexité, et jugent ~~~~ ~~~~~ ~~~~~ ~~~~~~~~ ~~~~~~~~~ ~~~~~ ~~~~~, ~~~ ~~~~~~~~ ~~~~~~ ~~’~~~~~~~~~ ~~~ ~~~~~ ~~~~~ ~~~~~~~ ? ~~~~ ~~~~~~~~ ~~~~~~~~~ ~~~~~~~~~~~ ~~~~~~~~~~~~~~~ ~~~~ ~~~~~~, ~~~~~~~ ~~~~ ~~’~~ ~~~~~~ ~~~~~ sous elles, et ~~~~~~ ~~~~~~ ~~~~~ ~~~~~~~~~ ~~ ~~~ ~~~~~ ~~~~~~ ~~~~~~~~~~ ~~~~~ ~~’~~~~~~ ~~~~~, ~~~~~~~~~~~~, ~~~~~~~~~~~~~~, ~~~ ~~~~~~ ~~’~~~ ~~~ ~~~~~ ~~~~~~~ ~~~~~~~~~~~~ ~~~~~~~~ ~~~ ~~’~~~~~~~~. ~~~~~~ ~~~~~~~~ ~~~~~~~ leurs faibles forces ~~ ~~~~~~~~~~~ ~~~~~ ~~~~~~~~~~~~ ~~~ ~~~~ ~~~’~~~~~~ ~~’~~~~~~~~~~~~ ~~~~, ~~~ ~~~ ~~~~~~~~~~~~ ; ~~~ ~~~’~~~~~~~~~~ ~~~ ~~~~~ ~~~~~~~~~~~~ rien.\nAinsi ~~~ ~~’~~~~~~ ? ~~~~~~ ~~~ ~~~~ ? Punaise, ~~~~~~ ~~~~~~~ ~~~~~~~, qui juge grossier ~~~ ~~~~~ putain, ~~~~~~ ~~~ ~~~~ ~~~~~~~~~~. ~~~~~~~, ~~~~~, ~~~~ ~~~ ~~~~~~~~~ ~~~ ~~~~~ ~~~~~~, ~~~~ mer…credi, ~~~~~~ ~~~~~ ~~~~~ ~~~~~~~ ~~~~~~~~ ~~~~~~ ; ~~~ ~~~~~ ~~~~~~~, philosophe :\n« Enfin… Ça n’ira ~~~~ ~~~~~ ~~~~… »\nvoir l’entrée du vendredi 23 novembre 2018 et son image dans Le Jour ni l’Heure


Pajenn:Marigo - Buez ar Saent.djvu/139 - Wikimammenn\nPajenn:Marigo - Buez ar Saent.djvu/139\nunan, Eluuz , peguen diræsoun eo ar Religion e pehini hoc’h eus bet ar maler da vezâ ganet ; ar brassa desir eus va c’halon eo d’ho quelet o renonç d’ar superstitionou payen ; ha mar hoc’h eus ur vadelez bennâ evidon, deut da assuri ho silvidiguez, en ur adori ar guir Doue.\nEluuz, o santout nerz he c’homsou, a zisclerias dezi : me garre accordi deoc’h ar pez a zesiret ; mæs gouzout a rit e colfen va oll madou, va c’harg ha va buez ; beza em be drouc-c’hraç an Arnpalaër, ha n’en pardouno biquen, mar en em rentàn Cristen. Penaus eta, eme ar Santes, c’hui hoc heus aoun rac ur Prinç mortel, hac e false deoc’h e teufen-me da denna var-non ar goler a Zoue dre an horrupla eus an oll grimou ? Gouezit ez oun Cristenes, ha penaus an oll tourmanchou ne ouffen quet va c’hontraign da zispligeout da Zoue.\nEluuz, o velet ne voa netra da ober gant-i, a zenchas e garantez e fulor, hac e c’hondaonas evel Cristenes da veza dalc’het a zistribil dre he bleo. Epad ma chommas er stad-se, he bisaich a goènvas quement ma voa diaes e aznaout, ha biscoas n’e lavaras nemet ar c’homsou-mâ : O va Doue, deut d’am sicour ; n’em abandounit quet er boan a souffran evit ho cloar, c’hui pehini hoc’h eus conservet an try C’houadur e Fournez Babiloon, ha Daniel e creiz all Leonet : enoc’h, ô va Doue, ema va oll fizianç.\nErfin e voe dibennet assembles gant dec soudard ha c’huec’h-uguent, pere e devoa convertisset. An triomph glorius-mâ eus a Santes Juliana a erruas var dro try c’hant vloaz goude donediguez hor Salver.\nHac èn so biscoas cavet etouez ar Bayanet na memes etouez an oll dud fur, hervez ar bed, ur furnez hac ur gouraich a guement a dosta ous hini Santes Juliana ! Ur Verc’h a drivec’h vloaz, ganet gant un tad hac ur vam heb Religion, pehini a elle ober ur fortun ar c’haëra, a zeu da zisprisout an oll avantaichou-ze, ha d’o divoeret gant joa evit conservi\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/139&oldid=134235 »


Buhez ar Zent.pages 862, 863, 864. Encyclopédie Marikavel.\npages 862, 863, 864\nPage 862, 863, 864\nTrizekvet devez a viz Kerdu\nGwerc'hez ha merzerez\nLusia a zo ganet en kêr Sirakus, er Sisil ; he zud a oa pinvidik hag a ligne uhel. N'he devoa nemet pevar bla pa varvas he zad. Adalek he yaouankiz, e oa douget d'ar beden, ha n'he devoa ken aked nemet da viret he c'halon net a bec'hed. Meur a zijentil a deuas d'he goulenn evit pried ; unan aneze a blijas d'he mamm Eutychia, ha houman, hep lavaret netra d'he merc'h, a roas he ger. Mes Lusia he devoa eur zonj-all ; grêt he devoa le da chom bepred gwerc'hez ; pedi a reas eta he mamm da c'hortoz, en eul lavaret d'ezi e oa c'hoaz re yaouank, ha n'he devoa ken c'hoant nemet da chom ganti.\nWar ze, Eutychia a gouezas gwall-glanv. Lusia a blêe ganti noz-de ; mes kaer he devoa ober, ar c'hlenved a wasae bepred. Eun devez e kinnigas d'he mamm mont da bardonan da ve santez Agatha, da gêr Gatan ; ar be-ze a oa brudet bras abalamour d'ar miraklou a c'hoarveze warnan. Mont a rejont o-diou. Epad ma oa daoulinet Lusia e-tal ar be, santez Agatha a 'n em ziskouezas d'ezi en eur lavaret :\n- Lusia, ma c'hoar muian-karet, perak e c'houlennet diganin ar pez a c'hallet kaout hoc'h-unan ? Jezuz-Krist, ho pried, a ro d'ec'h ar pez a glasket : ho mamm a zo pare.\nLusia, beuzet en he levenez, a vriataas he mamm en eur lavaret :\n- O ma mamm vat, Doue en deus roët d'ec'h eur c'hras kaer ; fizianz am eus e rofet d'in, d'ho tro, ar pez a c'houlennan diganec'h en e hano ; rannet etre ar beorien ar pez oac'h en zonj da rei d'in, de ma eured, rak grêt am eus le da chom bepred gwerc'hez.\nAr vamm a roas he asant ha ne zaleas ket da implian peadra he merc'h en oberou a drugare.\nO welet se, hon dijentil a oe kement a zroug ennan mac'h eas da gât ar gouarner evit diskuilh e oa Lusia kristenez. Ar gouarner a reas he gervel hag a c'hourc'hemennas d'ezi kinnig ezans d'an doueou. Lusia a respontas d'ezan :\n- N'anavezan nemet eun Doue, krouer an nenv hag an douar ; d'ezan am eus roët ma madou, ha ne c'houlennan nemet mervel dre garante evitan.\n- Peuc'h, eme ar gouarner, ni welo bremaïk ha ne deuio ket ar poaniou a benn ac'hanoc'h.\n- Ar poaniou a c'houzanvont evit Jezuz-Krist, eme ar zantez, n'oufent ket ober d'e verzerien tevel : e-unan en deus lavaret d'eze, en e Aviel, ne dleont ket bezan nec'het kas goût petra da respont d'ar varnerien ; rak ar Spered-Santel a gomzo dre o genou.\n- Ha c'houi gred, eme ar gouarner, eman ar Spered-Santel ennoc'h ?\n- Ya, kredi a ran eman ar Spered-Santel en kement den a zo en stad ar c'hras.\n- Mar doc'h breman templ ar Spered-Santel, eme an den kri-ze, hepdale ne vefet ken.\nHag e roas urz d'he c'has d'eun ti fall evit ma vije dizenoret. Mes petra eo galloud an dud hag an ifern unanet, en kichen galloud an Otrou Doue ? Ar zantez a deuas da vezan evel eur garreg, ha kaer e oe jachan warnezi, ne oe-ket gallet he finval d'ober d'ezi mont el lec'h ma oa c'hoant d'he c'has.\nAr gouarner digalon a lavaras neuze c'houezan eun tan bras endro d'ezi. Doue he diwallas ive diouz an tan. Et er-mêz anezan e-unan, ar gouarner a roas urz d'he dibennan..\nMerzerenti santez Lusia a zigouezas er bla 304.\nAr sonjezonou fall\nAr c'hoantegeziou direiz hag ar sonjezonou fall n'int pec'hed nemet pa bleg ar volonte d'eze.\nAr pez a dremen er c'horf, en despet d'an den, ne vir ket outan da vezan divastar ; evelse, ar pez a dremen er spered, en despet d'an den, ne vir ket outan, kennebeut, da vezan glan.\nGoulenn a rêd, eun de, digant eul leanez a Urz sautez Berc'hed, abadez en Wastena, er Sued, ha n'he dije ket, a-wechou, a zonjezonou fall.\nHouman, o tiskouez al lapoused a nije ' us d'he fenn, a lavaras : « Ha goest omp, emezi, da viret oute da nijal el liorz-man ? Nan, n'eo ket 'ta. Miret a c'hallomp oute, avat, d'ober o neziou en hon gwe. Evelse, kaer hon devo klask he diarbenn, eur frouden fall bennak, eun de pe de, a c'hall treuzi hon spered, mes goest omp da deurel aneze er-mêz, kerkent, hep rei amzer d'eze da labean hon eneo. »\nEvit en em viret diouz ar zonjezonou fall, eo mat pedi ar Werc'hez, mamm ar c'hlanded, hag en em rei d'al labour. An douar a chom hep bezan labouret a deu da vezan karget a zrez hag a spern ; evelse, spered an den, ma chom dîbreder, a deu da vezan karget a zonjezonou fall.


VAKANSOU EN EUSKADI\nE vakansoù e oamp, ma mignonez ha me, e miz Eost diwezhan. Abaoe pell dija e oamp e sell da vont da weladennin Bro-Euskadi, ha setu perak hor boa dibabet tremen hor vakansoù eno.\nDa gentan e oamp en em staliet en ur gêriadenn vihan, brudet-tre, anvet "Espélette" e galleg, hag "Ezpeleta" en euskareg. Kavet hor boa, en-dro d'ar gêriadenn, un atant war ar maez, ur park en e gichen ha savet hon teltenn warnan. Pegen brav e oa al lec'h, me'lâr deoc'h! Sonjit 'ta! En-dro deomp ne oa nemet menezioù, parkeier e-leizh, glasvez, ur wazh vihan o redek aman hag ahont, denved ha saout o peurin tro-war-dro. E-kreiz ar c'horn-bro-se e oa staliet atant an dud a veve aze a rummad da rummad. Buan hor boa kejet gant an dud a zalc'he an ti-feurm. Ar wech kentan e oa deomp ober anaoudegezh gant Euskariz hag a ouie holl euskareg a-vihanik ouzhpenn-se! Ul lodenn vras e oa eus ar pezh a glaskemp aman. Plijet e oant ivez o komz gant Bretoned evel ma'z omp, ma mignonez bet ganet e Roazhon, ha me bet ganet e Lehon e-kichen Dinan. Tamm-ha-tamm hor boe tro da liamman darempredoù ganto, da zeskin o yezh, da zizolein o buhez hag o c'hudennoù ivez.\nBez' e oa ivez ar gêriadenn, "Ezpeleta" evel ma vez graet outi gant an Euskariz ; ul lec'h brav a zo anezhi, gant ur c'hastell kozh en ur giz euskarat, hag ivez gant un iliz, dishenvel-krenn diouzh ar re a vez kavet e Breizh, ha savet ur vered en-dro dezhi. Evel just e oa kalz a draoù all plijusoc'h : ar pimant da skouer, istribilhet ouzh mogerioù an tiez, ar pezh a ro livioù splann d'ar gêriadenn d'an hanv.\nA-hend all hor boa gweladennet kêrioù all : St-Jean-De-Port, Aïnhoa, Souraïde, St-Jean-De-Luz war an aod da skouer e-touez ar re anavezetan ... Met ar re a blije deomp ar muian a oa ar c'hêriadennoù er menezioù. Ya, mont da vale war ar gwenodennoù a roe kalz a blijadur deomp. Kalz denved a oa, ha kalz a gezeg gouez ivez. Estlammet e oamp bet o welout anezho en o frankiz, o c'haloupat er parkeier, den ebet da zifenn outo da vont e-lec'h m'o doa c'hoant. "Pottok" ['p ti k] a vez graet outo gant an Euskariz ; kezeg pennek, frank ha bihan a zo anezho ivez, boazet da vevan o-unan er menezioù, kustum ouzh an amzer rust a vez er vro-se.\nA-benn ar fin hor boa lezet ar c'hezeg, an denved, ar menezioù hag an Euskariz da zistrein da Vreizh, skeudennoù e-leizh en hor penn, kalz a istorioù ganeomp da zezrevell d'ar re all, keuz ganeomp o kuitaat ul lec'h ken brav, ken plijus, ken sioul, met plijet-kenan o vezan dizoloet ur vro, ur bobl hag ur yezh.\nMat, evit echuin ma danevell vihan e fell din kontan deoc'h perak e kavan ken plijus ar vakansoù. Da gentan peogwir int vakansoù just a-walc'h, da lavarout eo n'eus sousi ebet da gaout.N'eus nemet sonjal en traoù a blijfe deomp ober. Tu a zo deomp hunvreal neuze, tu a zo deomp diskuizhan en ur zizolein traoù nevez na anavezemp ket betek-henn. Kalz a zorojoù a zo digor d'an dud, ha n'o deus nemet dibab unan ha kemer penn an hent da vezan kaset d'o flijadur.


Arsailh war Pearl Harbor - Wikipedia\nGwel eus tagadenn Pearl Harbor diouzh ur c'harr-nij japanat\nAr vatimant USS Arizona o teviñ\nAn arsailh war Pearl Harbor, tachenn eus ar morlu amerikan a oa en Enez Oahu, en enezeg tiriad amerikan Hawaii, e-kreiz ar Meurvor Habask, a oa kaset da benn war urzh Hirohito, impalaer Bro-Japan, da-heul an embargo lakaet war an eoul-maen gant ar Stadoù-Unanet, ha sevenet dre sourpren d'ar Sul, 7 a viz Kerzu 1941 diouzh ar beure gant kirri-nij eus morlu impalaerel Bro-Japan a-enep morlu amerikan ar Meurvor Habask a oa er porzh hag a-enep nerzhioù all a oa tro-dro. Ur bazenn eus politikerezh emledañ an impalaeriezh eo an dagadenn-se. Distruj ar strollad listri pennañ eus morlu ar Stadoù-Unanet a zlee reiñ he zu d'an impalaeriezh da sevel he "Sferenn kenverzh Azia vras ar Reter". Pennoù uhel Impalaeriezh Japan a felle dezhañ ivez respont d'ar c'hastizoù ekonomikel kemeret gant Washington e miz Gouere 1941 goude aloubadenn Bro-Sina hag hini Indez-Sina c'hall gant arme impalaerel Bro-Japan.\nGoude an arsailh, kaset da benn gant div wagennad kirri-nij, e oa pounner ar c'holloù amerikan : 2 403 den lazhet ha 1 178 den gloazet. Pevar lestr eus al linenn, tri morreder, tri lestr-distruj ha 188 karr-nij a oa distrujet. Koulskoude e c'halljont dresañ kalz listri er mizioù da-heul, hag an tri douger kirri-nij amerikan na oant ket e Pearl Harbor, a chomas dibistig. Ar Japaned a gollas 64 den, 29 c'harr-nij ha pemp lestr-spluj korr. Prizoniet e oa ur martolod.\nE nebeutoc'h evit peder eurvezh warn-ugent e oa taget ivez ar Stadoù-Unanet er Filipinez gant impalaeriezh Bro-Japan. Tagañ a reas ivez Breizh-Veur, oc'h aloubiñ Hong-Kong hag o tilestrañ e Malaizia.\nDa-heul an arsailh war Pearl Harbor e kemeras perzh ar Stadoù-Unanet en Eil Brezel-bed a-du gant ar Gevredidi. Lidet e vez ar gwallzarvoud er Stadoù-Unanet bep bloaz. Diskouezet o deus an Amerikaned herder steuñv an amiral Isoroku Yamamoto, an diouer a brientadur hag al lezober amerikan. Breud zo hiziv an deiz c'hoazh diwar-benn roll ar prezidant Roosevelt .\n1 Ar c'henarroud\n1.1 Emlederezh impalaeriezh Bro-japan\n1.2 Fallaat a ra an darempredoù etre Tokyo ha Washington\n1.3 An nerzhioù tal-ouzh-tal\n1.4 Diazlec'h Pearl Harbor\n2 Strategiezh ha steuñv an dagadenn\n2.1 Mont a ra listri ar Japaned kuit\n2.2 C'hwitadenn an divizoù ha disklêriadenn brezel\n3 An arsailh\n3.1 Ar c'hefredioù ergerzherezh\n3.2 Ar wagennad kentañ\n3.3 Eil gwagennad\n3.4 An Amerikaned en em zifenn\n3.5 Nulladenn an trede gwagennad\n4.1 Stadoù-Unanet Amerika\nEmlederezh impalaeriezh Bro-japan[kemmañ | kemmañ ar vammenn]\nAn impalaer Meiji\nE-doug an oadvezh Meiji (1868-1912), Impalaeriezh Japan a roas lañs d'ur prantad diorroadur ekonomikel, politikel ha milourel evit tizhout live broioù ar c'hornôg. Da dizhout ar pal-se e konte ar Japaned ivez war ur strategiezh da ledañ o ziriad en Azia ar Reter da warantiñ pourvezioù Bro-Japan e danvezioù krai na c'halle ket dioueret.\nKregiñ a reas Bro-Japan d'en em ledañ en XIXvet kantved hag e deroù an XXvet en ur stagañ ouzh he ziriad Enez Formosa e 1895, su Enez Sac'halin e 1905 ha Korea e 1910. E-pad ar c'hentañ Brezel-bed e lakaas impalaeriezh Bro-Japan he c'hrabanoù war impalaeriezh trevadennel Bro-Alamagn en Azia ar Reter hag ar Meurvor-Habask hag e c'hounezas lodennoù marc'had diwar-goust an Europeiz hag an Amerikaned a oa er c'hornad. Goude 1920 e c'horrekaas kresk armerzh Bro-Japan hag e kreskas niver an dud dilabour. Gouzañv a rae an industriezh diwar an diouer a zanvezioù krai hag a varc'hadoù.\nEtre an daou vrezel e savas an impalaeriezh ur morlu brezel modern. Ne dremenas ket ekonomiezh ar vro hebiou da enkadenn vras 1929. Heuliet e oa an enkadenn ekonomikel gant kresk levezon ar vroadelourien ha tud an arme e-pad an oadvezh Shōwa. Aloubet e oa Manchouria gant an an arme impalaerel e 1931 hag an tiriad-se a a zeuas da vezañ Stad margodenn Manchoukouo. Aloubet e oa lodennoù all eus Bro-Sina gant Bro-Japan. E 1937 e aloubas an impalaeriezh peurrest Sina adalek Shanghai hep diskleriañ ar brezel en un doare ofisiel avat.\nFallaat a ra an darempredoù etre Tokyo ha Washington[kemmañ | kemmañ ar vammenn]\nAn impalaer Showa\nAloubadegoù ar Japaned en Azia ar Reter a c'hourdrouze mad ar Stadoù-Unanet ha Washington a gemeras divizoù a-enep Bro-Japan, hep mont betek ober gant an armoù memes tra. E 1921-1922, skrid-emglev Washington 1922 a vevennas fard morlu Bro-Japan en trede renk er bed. Evit respont d'ar bec'h lakaet warno gant an diplomatiezh etrebroadel da-heul aloubadeg Manchouria, Tokyo a zivizas kuitaat Kevredigezh ar Broadoù e 1933. Etre 1935 ha 1937 e choazas ar Stadoù-Unanet an nann-emellout en ur gemer un heuliad lezennoù diwar-benn an neptuegezh.\nSinet e oa an emglev enep-Komintern gant an impalaeriezh e 1936. E 1937 e tistagas Franklin Roosevelt ur brezegenn e Chicago, prezegenn ar dispell ma kondaone an diktatouriezhioù, hini Bro-Japan en o zouez. Bloaz goude e kinnige en e brezegenn diwar-benn stad an unvaniezh kreskiñ an dispignoù evit an arme. E miz Kerzu 1937, da vare lazhadeg Nankin, e c'houeledas kirri-nij japanat ar vag-kanoliañ amerikan Panay war ar stêr Yangtze-Kiang. Bro-Japan en em zigarezas met kreskiñ a reas an diaestaerioù etre an div vro. E 1939 e torras ar gouarnamant amerikan an emglev kenwerzh sinet e 1911.\nE 1940 e sinas an impalaeriezh an emglev a dri hag en em renkas gant nerzhioù an Ahel. Ar memes bloavezh e tennas an impalaeriezh he mat eus faezhidigezh Bro-C'hall hag eus diaesterioù ar Rouantelezh-Unanet, da sevel diazlec'hioù evit hec'h arme en Indez-Sina gall. Savet e oant goude un emglev skoulmet d'an 22 a viz Gwengolo gant gouarnamant trevadennel Hanoi, heuliet gant emgannoù taer e Lang Son ha gant bombezadeg Haiphong, a baouezas war urzhioù gouarnamant Bro-Japan d'ar 26.\nE 1941 ne baouezas ket an darempredoù etre an div vro da fallaat : e miz Mae e roe Washington e skoazell da Vro-Sina dindan stumm ur prest-koumanant. Goude ma nac'has Bro-Japan kuitat Indez-Sina ha Sina, nemet Manchoukouo, e tisklêrias ar Stadoù-Unanet, ar Rouantelezh-Unanet hag an Izelvroioù un embargo klok adalek ar 26 a viz Gouere 1941 war an eoul-maen hag an dir, hag ivez skornañ kaoudoù Bro-Japan er Stadoù-Unanet.\nEn un emvod dalc'het d'ar 6 a viz Kerzu 1941 e tivizas ar Japaned e vefe disklêriet ar brezel d'an Amerikaned ha d'ar Rouantelezh-Unanet, nemet un emglev a vefe kavet buan gant Washington. D'ar 16 a viz Here, ar c'hentañ maodiern Konoe, hag a gave dezhañ en doa kollet fiziañs an impalaer Showa hag hini an arme, a roas e zilez diouzh e garg en ur ginnig e kemerfe ar priñs Naruhiko Higashikuni, un eontr d'an impalaer, e bost war e lerc'h. Hirohito a nac'has ar c'hinnig, harpet ivez gant an arme, hag e choazas kentoc'h ar jeneral Tōjō, a-du a-grenn gant ar brezel met brudet ivez evit e fealded e-keñver ensavadur an impalaeriezh.\nAr priñs Nobuhito Takamatsu\nHep gortoz fin an divizoù n'o doa tamm fiziañs enne ken, e krogas ar Japaned da brientiñ an dagadenn. D'an 3 a viz Du e tisplegas an amiral Osami Nagano dre ar munud da Hirohito stumm diwezhañ ar raktres arsailh war Pearl Harbor. D'ar 5 a viz Du 1941 e aprouas an impalaer ar raktres savet evit ar brezel a-enep ar Stadoù-Unanet, Breizh-Veur hag an Izelvroioù lakaet evit deroù miz Kerzu. Ar memes devezh, e lakas ar QG impalaerel e pleustr an diviz kemeret hag e roas an urzh da benngomandant ar strollad-listri, an amiral Isoroku Yamamoto, da reiñ lañs d'ar c'hefridi a-enep Pearl Harbor. Dre ma ne zisoc'he ket an divizoù gant ar Stadoù-Unanet e aprouas Hirohito "brezel Azia vras ar Reter" a-benn ar fin, d'ar 1añ a viz Kerzu, goude bezañ bet habaskaet gant Nagano ha ministr ar morlu, Shigetaro Shimada, a-zivout o chañsoù berzh en ur ziarbenn arguzenn ar priñs Nobuhito Takamatsu ne vefe ket ar morlu evit talañ a-enep ar Stadoù-Unanet en tu all da zaou vloaz.\nAn nerzhioù tal-ouzh-tal[kemmañ | kemmañ ar vammenn]\nAdalek an XIXvet kantved e teuas arme Bro-Japan da vezañ kreñvoc'h-kreñvañ hag e teuas da vezañ modern-kenañ. Da stourm ouzh kresk an dilabour degaset gant an Enkadenn vras e kreskas ar gouarnamant e urzhiadennoù armoù. Kreskiñ a reas kalz dispignoù ministrerezh ar brezel. En holl e oa perc'henn ar Japan war ur pemzek lestr-hobrejonet, un dek douger kirri-nij bennak, 50 morreder, 110 lestr-distruj, 80 lestr-spluj ha war-dro 1 350 karr-nij e 1941. Met da gentañ penn e oa 73 milion a annezidi er vro, brogarour-kenañ e oant ha prest d'en em aberzhiñ. Fiziañs o doa soudarded an impalaeriezh e nerzh o arme. Ouzhpenn e oa sur Tōkyō da vezañ harpet gant an Alamanted betek-gouzout e vefent argadet gant an Amerikaned.\nE 1941, ne oa ket prest ar Stadoù-Unanet da vrezeliñ. Bras-kenañ eo poblañs ar Stadoù-Unanet (132 milion a annezidi) ha galloudus-kenañ eo hec'h industriezh. E 1941 e oa meur a viliad kirri-nij en arme amerikan met aet e oa ar pep brasañ diwar c'hiz. E 1940 e oa kalz gwanoc'h an an arme amerikan, gant 250 000 soudard, evit ar Japaned o doa tri milion a soudarded.\nOuzhpenn-se ne oa ket prest poblañs ar Stadoù-Unanet da gregiñ ur brezel. Eñvor ar Brezel-bed kentañ hag hini ar soudarded amerikan lazhet en Europa a oa bev-tre c'hoazh. Ne oa ket bet restaolet an amprestoù kemeret digant ar Stadoù-Unanet gant ar Stadoù o doa kemeret perzh er brezel ha kalz Amerikaned a oa digenvezour. Ar prezidant Roosevelt (1933-1945) ne felle ket dezhañ kennebeut sachañ warnañ eneberezh an Amerikaned a orin alaman, italian ha japanat. Ar poellgor America First, ur gevredigezh peoc'hgarour a oa bras he levezon, a boueze ivez da zerc'hel ar Stadoù-Unanet er-maez eus ar brezel.\nE miz genver 1941 e prometas Roosevelt da Winston Churchill e trofe e vro a-enep d'an Trede Reich nazi da gentañ ha ket a-enep Bro-Japan. Da skañvaat bec'h ar Rouantelezh-Unanet en emgann ar mor atlantel, eus miz Ebrel da viz Gouere 1941, tri lestr-hobrejonet, un douger kirri-nij, pevar morreder ha daou strolladig listri-distruj a oa kaset eus ar Meurvor Habask d'ar Meurvor atlantel (da lâret eo 20 % eus strollad listri ar Meurvor Habask), ar pezh a leze ar muiañ niver gant morlu Bro-Japan.\nDiazlec'h Pearl Harbor[kemmañ | kemmañ ar vammenn]\nGwel eus Pearl Harbor e miz Here 1941\nE pelec'h e oa al listri amerikan pennañ\nPearl Harbor e oa ar porzh brezel brasañ eus ar Stadoù-Unanet er Meurvor Habask. Edo war an aod, e su Enez Oahu, en enezeg Hawaii, 15 km e kornôg Honolulu. Digenvez a-walc'h e oa e-kreiz ar Meurvor Habask, 3 500 km diouzh Los Angeles ha 6 500 km diouzh Tokyo. Enez Oahu a oa ar muiañ poblet eus enezeg Hawaii hag e oa war hent diazlec'hioù Guam, Wake ha Midway. E deroù an Eil Brezel-bed e oa etre 140 ha 180 000 Japanad o chom e Hawaii.\nEdo diazlec'h Pearl Harbor en-dro d'ur vorlenn vas. Mont a raed tre dre ur ganol strizh-kenañ (400 metr lec'hed). Eoriet e veze ar pep brasañ eus al listri-Brezel er-maez eus ar vorlenn, e reter hag e norzh Enez Ford. Tri anezhe a oa er c'hornôg (an USS Utah, an USS Raleigh hag an USS Curtiss). Ereet e veze ar batimantoù brezel daou-ha-daou, da arboellañ arc'hant ha dre ziouer a blas.\nE strollad listri ar Stadoù-Unanet er Meurvor Habask e oa ar Battle Force; ar Scouting Force; ar Base Force; hag an Amphibious Force. D'ar 7 a viz Kerzu e oa 86 bag er vorlenn, : 28 lestr-distruj, 9 morreder, 8 lestr-hobrejonet, 4 lestr-spluj, ul lestr-hobrejonet-pal (an USS Utah) hag un tregont bag skoazell bennak. 25 000 den a oa ivez en diazlec'h ha war-dro 300 nijerez ha et dournijerez eus an USAAF hag eus strollad nijerezioù ar morlu en enezenn. Ar jeneral Walter Short e oa komandant an arme war an douar e-skoaz ar strollad listri a oa dindan an amiral Husband Kimmel. Difennet e oa an diazlec'h gant 35 B-17, an DCA ha difennoù en aod.\nStrategiezh ha steuñv an dagadenn[kemmañ | kemmañ ar vammenn]\nDistrujañ ar morlu amerikan eoriet e Pearl Harbor a oa pal an dagadenn, evit gellout goude se aloubiñ diboan Azia ar Gevred hag inizi ar Meurvor Habask. Rediet e vefe an arme amerikan da guitaat Hawaii ha da gilañ betek Kalifornia. Ret e oa pulluc'hañ ar sanailhoù, ar stalioù dreserezh hag ar mirlec'hioù mazout miret evit strollad listri ar Meurvor Habask, hep disoñjal nijvaoù Wheeler Field ha Hickham Field. Fellout a rae ivez da Vro-Japan digoll mezhekadenn ar c'hastizoù ekonomikel kemeret gant Washington. Fiziet e oa prientadur an arsailh e penngomandant ar morlu, Isoroku Yamamoto.\nMont a ra listri ar Japaned kuit[kemmañ | kemmañ ar vammenn]\nD'ar 14 a viz Du 1941 en em vodas ar strollad listri e bae Hito-Kappu, e su an inizi Kouril. Bez e oa 6 douger kirri-nij (Akagi, Hiryū, Kaga, Shōkaku, Sōryū, Zuikaku) hag ouzhpenn 400 nijerez : kirri-nij chase Mitsubishi A6M (ar Zeroioù), kirri-nij bombezer-tarzher Nakajima B5N (ar c'hKateoù) ha bombezerien a-bik Aichi D3A (ar Valoù). Ur strollad listri ergerzhiñ a oa ennañ 22 lestr-spluj, 5 lestr-spluj godell Ko-hyoteki, gant daou zen ha div darzherez a 450 mm e-bourzh ha tri morreder skañv. Ambrouget e oa an ergerzhadenn gant 8 bag da bourchas eoul-maen d'al listri.\nD'ar 26 a viz Du, e-keit ha ma oa an daou c'houarnamant o tivizout c'hoazh, e oa kuitaet Bro-Japan e kuzh gant ar strollad listri. Mont a reas etrezek enezeg Hawaii dre an norzh o tremen dre un hent na oa ket darempredet gant kalz bigi.\nD'ar 1añ a viz Kerzu e aprouas Hirohito Brezel Azia vras ar Reter e-doug ur brezegenn impalaerel hag aotreañ a reas bombezañ Pearl Harbor. Pa resevas al listri an urzh ofisiel da vont d'an emgann d'an 2 a viz Kerzu, e oa c'hoazh ar gouarnamantoù o tivizout. D'ar 6 a viz Kerzu edo al listri 370 km e norzh Pearl Harbor pa resevjont ar ger-kuzh : « krapit ouzh ar menez Niitaka ».\nAl listri hag ar c'hirri-nij japanat\nAn douger kirri-nij Akagi\nLestr-spluj godell japanat, Pearl Harbor\nC'hwitadenn an divizoù ha disklêriadenn brezel[kemmañ | kemmañ ar vammenn]\nAn divizoù etre Bro-Japan hag ar Stadoù-Unanet a oa kroget en-dro e miz Du 1941 met skoilhet e oant an deiz a-raok an dagadenn : Goulenn a rae groñs ar Japaned e paouezfe ar Stadoù-Unanet da skoazellañ Sinaiz. Ar secretour Stad Cordell Hull a c'houlenne diouzh e du ez afe kuit soudarded Bro-Japan diouzh Sina. D'ar 6 a viz Kerzu 1941, Roosevelt a gasas ur pellskrid d'an impalaer Hirohito da loc'hañ en-dro an divizoù a oa dalc'het e Washington.\nAr memes deiz e kasas maodiern an aferioù estren Bro-Japan d'e zileuridi ha d'ar c'hannadour Kichisaburo Nomura, e post e Washington, un teul kodet e 14 mellad. Lavaret e oa dezhañ reiñ anezhañ d'ar sekretour Stad amerikan antronoz da 1e d'enderv, da lâret eo da 7e 30 e Hawaii. Ne oa ket roet ar gemennadenn d'an eur avat abalamour d'an dale kemeret da zigodañ anezhañ. Dont a reas a-benn ar servijoù kuzh amerikan da zigodañ anezhi pell a-raok kannati Bro-Japan : mellad diwezhañ ar memorandum hepken, da laret eo an disklêriadenn brezel, na oa ket bet digodet gant an Amerikaned. D'ar 7 a viz Kerzu da 11e 58, eur Washington (6e 28 e Hawaii), e lennas ar jeneral George Marshall an destenn ; nec'het ganti, Marshall a oa gounezet d'ar soñj e oa Japaniz o prientiñ un dagadenn. Kas a reas ur pellskrid da c'hervel an diazlec'hioù amerikan a oa er Filipinez, e Panama, e San Diego hag e Pearl Harbor da ziwall. Abalamour da gudennoù teknek e tegouezhas ar galv-diwall-se re ziwezhat e Hawaii, meur a eurvezh goude ar bombezadegoù. Resevet e oa gant ar c'hannadour amerikan e Bro-Japan war-dro dek eurvezh goude fin an dagadenn.\nAn arsailh[kemmañ | kemmañ ar vammenn]\nKirri-nij eus Bro-Japan o nijal kuit eus un douger kirri-nij d'ar 7 a viz Kerzu\nIsoroku Yamamoto ha jeneraled all o doa raktreset un arsailh e teir gwagennad kirri-nij met ar besamiral Chuichi Nagumo a zivizas ne vefe nemet div. 350 nijerez a gemeras perzh en arsailh en holl. 91 karr-nij a oa gouestlet da zifenn ar strollad-listri.\nE-doug noz ar 6 d'ar 7 a viz Kerzu an hini e krogas an abadenn. A-drugarez da'r gouloù-deiz ne oa ket ret kemer kement a ziarbennoù kuit da vezan gwelet gant an Amerikaned ha gallouta raed mont buanoc'h etrezek ar pal.\nAn dagadenn e Malaisia, d'an 8 a viz Kerzu, a c'hoarvezas d'ar memes mare e gwirionez, rak en tu all da linenn ar c'hemm deiz e oa.\nAr c'hefredioù ergerzherezh[kemmañ | kemmañ ar vammenn]\nWar-dro hanternoz e oa lañset pemp lestr-spluj godell a loc'has trema Oahu.\nDa 3e 58 e tisklêrias an USS Condor en doa gwelet ul lestr-spluj e morlenn Pearl Harbor d'al lestr-distruj USS Ward. Hemañ a glaskas anezhañ en aner : dianadet e oa. Amiraliezh Pearl Harbor ne gasas ket ar galv-diwall. Da 6e 37 e kavas ar Ward ul lestr-spluj all a c'houeledas.\nAr wagennad kentañ[kemmañ | kemmañ ar vammenn]\nAn div wagennad argad\nEtre 6e ha 7e 15 e loc'has ar c'hentañ gwagennad a 183 nijerez, renet gant ar c'habiten Mitsuo Fuchida, trema Pearl Harbor. En o zouez e oa :\n49 bombezer etre uhelder (a-blaen) Nakajima B5N2 Kate,\n51 bombezer a-bik Aichi D3A1 Val,\n40 bombezer tarzher Nakajima B5N2 Kate\n43 karr-nij chase Mitsubishi A6M2 Zero.\nNe voent gwelet nemet da 7e gant daou soudard amerikan en Opana Point (gant ur radar SCR-270 a oa e-kichen beg norzh Oahu). Ne voent ket kredet gant un ofiser nevez, al letenant Kermit A. Tyler, a oa sur a-zevri e oa 6 bombezer B-17 a oa o tont eus Kalifornia hag a oa gortozet.\nWar-dro 7e 30 e tremenas ar c'hentañ nijerez japanat da anaout an ardremez hag e roas ar sinal : « Emañ Pearl Harbor o kousket. »\nTremen a reas an nijerezioù kentañ a-us d'an diazlec'h amerikan da 7e 40. Izel e nije ar c'hirri-nij tarzher ha dont a raent eus lec'hioù disheñvel. Nijal a rae ar bombezerien uhel-kenañ avat.\nDa 7e 53 e kouehas ar bombezennoù kentañ hag en em renkas ar c'hirri-nij e stumm o bodadennoù argad. Kaset e oa ar galv-diwall gant an eilamiral Patrick Bellinger.\nPemp lestr-spluj Ko-hyoteki a daolas tarzherezioù ouzh listri amerikan e deroù ar vombezadeg. Diwar an dek den a oa e bourzh al listri-spluj e oa lazhet 9. An hini nemetañ chomet bev, Kazuo Sakamaki, a oa prizoniet hag e teuas da vezañ ar c'hentañ prizoniad brezel eus Bro-Japan tapet gant an Amerikaned e-pad an Eil Brezel-bed. Skoet e oa an USS West Virginia gant un darzherez hag eteuas evel-se da vezañ ar c'hentañ lestr tizhet gant an arsailh.\nRannet e oa ar c'hentañ argadenn-se e 6 kevrenn. Unan anezhe a oa kaset ouzh tachenn Wheeler Field (sellet ouzh ar gartenn). Tennañ a reas ar Japaned o mat eus ar souezhadenn da vombezañ al listri brasañ, e reter ar vorlenn dreist-holl. Kregiñ a rae pep hini eus an tagadennoù gant bombezerien hag a echue gant kirri-nij chase betek-gouzout e vefent heuliet.\nEil gwagennad[kemmañ | kemmañ ar vammenn]\nUl lab kirri-nij eus an Enez Ford o teviñ.\nDa 8e 30 e oa kaset eil gwagennad an arsailh, enni 167 karr-nij. Implijout a reas muioc'h a vombezerien a nije a-blaen. Bez e oa :\n54 bombezer etre a uhelder (a-blaen) Nakajima B5N2 Kate,\n78 bombezer a-bik Aichi D3A1 Val, ha\n35 karr-nij chase Mitsubishi A6M2 Zero.\nRenet e oa gant al letanant-komandant Shigekazu Shimazaki. Rannet e oa e pevar strollad a oa kaset unan anezhe a-enep diazlec'h Kānehohe, e reter Pearl Harbor. Degouezhout a reas ar strolladoù nijerezioù hogozik d'ar meemes mare, eus meur a lec'h.\nE-doug an eil gwagennad e tennas ar C'hurtiss war ul lestr-spluj hag a oa goueledet gant al lestr-distruj USS Monaghan. Echuiñ a reas arsailh an eil gwagennad da 9e 45. Goude an argad e tremenas kirri-nij all da studiañ an distrujoù.\nAn Amerikaned en em zifenn[kemmañ | kemmañ ar vammenn]\nTarzhadenn an USS Arizona\nDihunet e oa an dud a oa e bourzh al listri d'an tarzhadennoù. Lañset e oa ar galv-diwall gant ar c'homandant Logan Ramsey da 7e 58, pemp minut goude ar c'hentañ bombezennoù. Roet e oa da c'hoût da Washington DC gant an amiral Husband Kimmel nebeut goude.\nDaoust d'ar spontadeg e stourmas meur a soudard gant kalon. An amiral Isaac C. Kidd hag ar c'habiten Franklin Van Valkenburgh a fardas war pont an USS Arizona da aozañ an difenn ha lazhet e oant prim goude. Enoret e oa an daou zen goude o marv gant ar vedalenn a enor. An asagn Joe Taussig a lakaas an USS Nevada da loc'hañ e-pad an dagadenn. Unan eus al listri-distruj, an USS Aylwin, a reas ar memes tra gant gant pevar ofiser hepken en e vourzh, an nemorant eus an akipaj a oa anezhañ asagnoù hep skiant-prenet war vor. Ar c'habiten Mervyn Bennion, komandant an USS West Virginia, a renas e akipaj a-raok bezañ lazhet gant skolpadoù bombezennoù. Lazhet e oa ar c'hentañ martoloded gant an argadenn dre an aer e-bourzh al lestr-spluj USS Tautog a ziskaras ivez ar c'hentañ nijerez. Doris « Dorie » Miller hag a oa keginer e bourzh an USS West Virginia, a gemeras ur vindrailherez stourm a-enep ar c'hirri-nij ha a dennas ouzh ar Japaned : diskar a reas unan d'an nebeutañ e-keit ha ma oa taget e lestr. Roet e oa dezhañ kroaz ar morlu (Navy Cross) goude an emgann. 14 martolod hag ofiser a oa enoret gant ar vedalenn a enor. ur vedalenn ispisial, ar Pearl Harbor Commemorative Medal, a oa roet da c'houde d'an holl a oa e Pearl Harbor e-pad an arsailh. En oabl, an eneberezh a-bouez nemetañ a zeuas eus un dornadig Curtiss H.75 hag a Curtiss P-40 Warhawk hag eus an difenn a-enep an nijerezioù. Klask a reas kirri-nij zo dizoleiñ listri ar Japaned met en aner.\nNulladenn an trede gwagennad[kemmañ | kemmañ ar vammenn]\nPeñse al lestr-distruj Shaw goude ma tarzhas.\nLod eus an ofiserien a bouezas war an amiral Nagumo dezhañ da deuler un trede argadenn da zistrujañ ar mirlec'hioù trelosk ha danframmoù Pearl Harbor. Istorourien zo o deus lâret e vije bet strobet en un doare efedusoc'h strollad-listri ar Meurvor-Habask ma vije bet distrujet ar mirlec'hioù trelosk hag an dafar dreserezh, kalz muioc'h evit dre zistruj listri eus al linenn. Koulskoude e tivizas Nagumo dilezel raktres un trede gwagennad evit meur a abeg : da gentañ e reas muioc'h a verzh an difennoù a-enep ar c'hirri-nij e-pad an eil gwagennad ma oa kollet an 2/3 eus ar c'hirri-nij japanat diskaret. Ne oa tamm efed sourpren ebet ken hag un trede gwagennad a c'hallfe kreskiñ kolloù arme Bro-Japan. Ouzhpenn-se, prientiñ un trede argadenn a vije bet re hir, hag en dije lezet amzer d'an Amerikaned da dagañ nerzhioù Nagumo a oa war-dro 400 km e norzh Oahu. O listri-spluj a c'halle kavout ha tagañ listri ar Japaned. Ouzhpenn ne ouie ket c'hoazh ar Japaned e-men e oa an dougerien kirri-nij amerikan hag erruet e oant e penn o fourvezioù : chom pelloc'h a greske ar riskl da zioueret trelosk. Tizhet e oa bet pal ar Japaned gant an eil gwagenn, da lâret eo dizornañ strollad-listri amerikan ar Meurvor-Habask. Abalamour da se e ranke paouez an ergerzhadenn. Poent e oa mont kuit eta, rak Bro-Japan en doa palioù strategek all en Azia ar Gevred.\n90 munutenn goude ma voe kroget an argadenn e oa paouezet anezhi. Daou vil eizh martolod a oa bet lazhet ha 710 gloazet; 218 soudard pe soudard-nij (bez e oant ul lodenn eus an Army betek krouidigezh an US Air Force e 1947) a oa bet lazhet ha 364 gloazet; 109 marines a voe lazhet ha 69 gloazet; hag ouzhpenn-se 68 trevour a voe lazhet ha 35 gloazet. En holl, 2335 soudard stadunanat a oa marvet ha 1143 a oa bet gloazet.\n↑ S. Bernstein, P. Milza, Histoire du Patrom:S-. […], 1996, p.225\n↑ Jacques Binoche, Histoire des États-Unis, Paris, Ellipses, 2003, p.185\n↑ Roland H. Worth, Jr., No Choice But War: the United States Embargo Against Japan and the Eruption of War in the Pacific, Jefferson, North Carolina, McFarland, 1995\n↑ Peter Wetzler, ibid., p.29, 35, 39\n↑ H. Michel, La Seconde Guerre mondiale, 2001, p.334\n↑ S. Bernstein, P. Milza, Histoire du Patrom:S-. […], 1996, p.414 ; H. Michel, La Seconde Guerre mondiale, 2001, p.323\n↑ Embann a ra ar shintoegezh orin doueel Bro-Japan\n↑ 12,0 12,1 ha12,2 H. Michel, La Seconde Guerre mondiale, 2001, p.337\n↑ 16,0 ha16,1 S. Bernstein, P. Milza, Histoire du Patrom:S- […], 1996, p.414\n↑ P. Miquel, La Seconde Guerre mondiale, 1986, p.338\n↑ [Orbat.com/Niehorster, http://www.orbat.com/site/ww2/drleo/013_usa/_41_usn/_usn.html Administrative Order of Battle], Armeoù an Eil Brezel-bed, 9 a viz Here 2005\n↑ Ships Present at Pearl Harbor, 0800 7 December 1941\n↑ 23,0 ha23,1 A. Kaspi, Roosevelt, 1997, p.425\n↑ 24,0 ha24,1 P. Vallaud, Témoins de l’Histoire, 2002, p.216\n↑ J. Trogoff, Les grandes dates de la guerre sur mer, 1993, p.265\n↑ « Pearl Harbor, une attaque surprise préméditée de longue date », war lec'hien ar Mémorial de Caen, pajenn lennet d'an 21/01/2007\n↑ 29,0 ha29,1 F. Abbad, Histoire du Japon, 1992, p.153\n↑ an Nakajima B5N2 Kate a c'halle bezan implijet koulz evel bombezerien a-blaen hag evel bombezerien tarzher, diouzh ma vezent armet gant bombezennoù pe tarzherezioù\n↑ Hir eo dont eus strollad listri Bro-Japan betek Pearl Harbor\n↑ Eur Hawaii ; 3e 23 d'an eizh a viz Kerzu hervez eur Bro-Japan\n↑ J. Trogoff, Les grandes dates de la guerre sur mer, 1993, p.273 ha « 7 décembre 1941 : les Japonais attaquent Pearl Harbor » e lec'hienn Hérodote, pajenn lennet d'ar 21/01/2006\n↑ 38,0 ha38,1 A. Kaspi, Roosevelt, 1997, p.426\n↑ A. Kaspi, Roosevelt, 1997, p.428\nAdtapet diwar « https://br.wikipedia.org/w/index.php?title=Arsailh_war_Pearl_Harbor&oldid=1972981 »